Calai Lam - Dr. Timothy Sui Lian Mang - Chinland Today Media\nCalai Lam – Dr. Timothy Sui Lian Mang\nChinmi ih kan pa pakhat Dr. Timothy Sui Lian Mang cu CT tuanvoneitu pawl in hmaitawn thusuhnak kan nei ih a hnuailam vek hi a si:-\nCT : Na hmin pum, na suahnak khua, unau ziangzat na nei, na nu le pa hmin, a tu khui ah na um, ziang na tuah?\nTSLM : Ka hmin cu Timothy Sui Lian Mang a si ko. Ka suahnak khua rori cu Nambat 2, atu ih Kale College umnak khua kha a si. Ka pa hi palik a si ih, cu tawkih ka nu le pa an um laiah ka suak.\nAsinan ka thanlennak cu Ngan Zawl khua a si.\nKa pai hmin cu U Thla Mang a si ih, nau mipa 4 le farnu pakhate ka nei. Atu ih ka umnak cu Nawaday Garden, Hlaingthayar, Yangon ah a si ih, Biblical School of Theology le Biblical Faith Baptist Missions hoha in ka um.\nCT : Fimthiamnak lamah ziang tiang na thleng?\nTSLM : Falam High School No. 1 in phun (10) ka ong. Cu hnu cun Bible lamah ka feh. Bible lam degree tete cu ngahmi ka nei ve hnuaihni\n* B.Th & B.D kha Baharat Bible College in,\n* MABS kha Northwest Baptist Seminary in,\n* M.R.E kha Asia Baptist Theological Seminary of Cornerstone University in,\n* Doctorate of Biblical Studies (DBS) kha Gulf Coast Baptist Seminary in,\n* (Ph.D in Bible History) hi Great Plains Baptist Divinity School ah 2004 ihsin ka zir nan ka theh thei hrih lo. Tuikum tal cu theh dingin ka zuam rero. A hmintein Honorary Doctorate degree khal cu in hlanve hnuaihni:\nDoctorate of Divinity ( D.D) kha 2002 ah Pacific International University in in hlan ih, 2004 ah Pacific International University thotho in Doctorate of Christian Laws ( LL.D) in hlan leh.\nCT : Kawlram ih na Bible tlawng ah sayakyi na tuan tin kan thei ih, na tlawng dinmi hmin le tlawngta ziangzat an um ti in sim aw?\nTSLM : 1996 ah Biblical School of Theology ti mi hmin in kan din ih, atu tiang President cu ka tuan ko. Tui kum academic year 2009 – 2010 hrangah tlawngta 171 kan nei.\nCT : Asile, himi Bible tlawng hi nangmahte rori din a si maw, ziangtluk in bawmnak na dawng ih zo pawlin an lo bawm, na dinnak ah harsatnak tawnmi na nei maw?\nTSLM : Pathian rinsan in, sumpai lam bawmtu um loin rualpi le naulepawl a taw kan thawk ih, a feh ve vivo ko. Atu ah cun ram dang ih ka rualpi tete pawl hnen ihsin bawmnak maltete kan ngah ih cumi hmang in kan feh ve tento cu a si hi. Harsatnak cu tawn ringring a si.\nSumpai pia khat khal um lo i ka to can a um theu. Tlawng Saya/ Sayama thlahlawh pek ding hrangah hin ka buai zet theu. Tlawngtapawl umnak ding inn sangcawp i kan um lai khalah inn san ding hawl le inn san man ngaihtuah khalin ka rak buai zet.\n2002 kum ah PyinOlwin ah thuneitupawl in kan tlawng in phihsak dah, cui kum thotho ah Taungkyi ah kan thawn ih in phihsak lala.\nCutin Yangon lamah kan tlan ih kan khawmawknak tla vawi hnih in phihsak. Cuti vekin tih phah le thinphang nawn khin kan um ringring. Atu tiang khal hi hnangam zet cun kan um cuang lo. Thlacamnak thawn hmai lam kan pan vivo men hi a si.\nCT : Kahtaphuat ah, Thuthlung Thar Bible na let thehzo ti kan thei ih a dik maw…na lehnak ah ziangmi harsa na tibik, cule bawmtu na nei maw? Copy ziangzat na tuah thei…ziangtikah mipi in kan siar thei ding?\nTSLM: Aw, Thuthlung Thar cu theh a si zo ih, print theh zo a si men thei. Bawmtu thatha ka nei. Bibles Internatinal lam in Greek Scholar consultant-pawl in kum khat ah vawi hnih vawi thum an ra cek ih keimah lawng ka si lo, kan laimi lai tawng thiam le mirang ca thiam bawmtu thatha ka nei. Tui kum sungah cun hlannak neih tum a si. Tui kum ah mipi siar theih in a um ko ding.\nCT : Thuthlung Hlun teh leh na tum maw? Zingmi Bible version na let? Ziangruangah cumi version kherkher na hmang in na let duhnak san?\nTSLM : Atu hi Thuthlung Hlun leh rero a si. King James Version le New King James Version kan let ti ding a si ko. Bibles International Society (a Bible Society of Baptist Mid Mission) pawl thawn kan tuantlang. Ziangruangah KJV kan hmang tile mirang version-pawl hi Greek Thuthlung Thar dangdang an leh mi a si.\nThimnakah, American Standard Version hi Westcot – Hort Greek Thuthlung Thar an let ih, Revise Standard Version in Nestle – Alan Greek Thuthlung Thar an let. Good News Translation in United Bible Societies’ Greek New Testament an let ih, New International Version kha Electic Text an leh mi a si.\nCui Greek text-pawl ah khan King James Version ih an leh mi Textus Receptus(TR) Greek Text sung ih um mi hmun 2000 hnak tam ah a um lo.\nGreek Thuthlung Thar Textus Receptus hi rinsan tlak bik ih a ruatupawl lakah ka tel ve ih, cui TR mirang version ih an leh mi umsan cu KJV le NKJV a si ruangah le kan tuanpi Bibles International-pawl in KJV le NKJV lawng hman ding an ti ruangah kan hmannak a si.\nGreek Thuthlung Thar TR kan let ti ding a si sawn. TR hmang in in ceksak, in remsak. Kan consultant-pawl cun TR kan let ti uh in ti theu.\nCT : Bible lam tawlreltu ah thupitak pakhat si in kan lo thei ih ziangmi org. ah hna na tuan zingvek tuanvo na nei?\nTSLM : Bible lamah cun Bibles International thawn kan tuantlang ih, Bible in ceksaktu an si. Bibles International hnuaiah Bibles International Myanmar Society a um ih cumi ah Vice Chainman cu ka si ve. Kawlram lamah cun Revival Baptist Churches of Myanmar hi a thawk ihsin ka tanlaknak a si.\nCT : Kan Chinmi hrangah himi Bible zawng siloin thildang zawng in rel thamlote khal a si ding nan Chinmi hrangah tiih tuahmi na nei maw, na tuah tum lai maw?\nTSLM : Pathian thu lam lo cun tithei mi ka nei in ka thei lo. Asinan zirsannak lamah hin ziangtin kan Chinmi hi kan zirsang thei pei ti hi cu ka ruat ve zet.\nChildren Home tivek khalah retaw seh la cutin zirnak lamah kan tangso thei mahna tiin Children Home lam khalin tanlak mi te cu ka nei ve nan titham a si lo. Ka ti theitawk in Bible tlawng lam khalah cun mi zoh mi le mi kilkhawi mi cu ka nei ve hnuaihni.\nJesui sim mi, “Asinan Pathian uknak le a dingfelnak cu hawl hmaisa uh. Cule cui thilpawl hmuahhmuah tla cu a lo pebet ding,” (Mat. 6:33) a ti mi hi ka hna ding ah a tawk in ka ruat.\nCT : Na innsangnu thu kan lo sut lo, fa nan nei maw? Na innsangnu na duhdawtnak thu in sim thei pei maw…na innsangnu um lo bang ta sehla ziangvek in na anhai ding na zum…ziangtluk a lo bawm…?\nTSLM: Ka insangnu thawn fanu pakhat le fapa 3 kan nei. Ka fanu cu Crown Seminary, TN ah Master zir in a um ih, ka fapa upabik cu kanmai Bible tlawng ah kum hnihnak a zir lai, fapa nauta sawn cu ramdangih zir peh dingin a timlamaw rero laifang a si. Nautabikpa cu a note lai. Ka insangnu hi leitlun ih ka duhbik mi a si ko. Ka nu vek a si ih, ka rualpi thabik khal a si. Ka hnatuanpi thabik khal a si. Atu ih kan Bible tlawng innpi hmuahhmuah khal hi amai tawlrel le sak thluh a si.\nCui tlunah keimai tlawngkainak le ka naule ih tlawngkainak hmuahhmuah khal hi ka insangnuih tanlaknak hlir an si. Hivek nunau hi cu leilung tlunah an har ding tiah ka zum. Amah kan nu hnen khalah nangmah vek nunau hi ka hmu hrih lo tiah ka sim theu.\nCT : Bible lamah Doctor tiang zirih vak na si vekin hmuh tawnmi tampi na nei ding kan zum…kan Chinmi Bible tlawngkai tampi an um hi ziang tin na ruat…a tha lam le a se lam malte in sim aw…?\nTSLM: Kei cun a tha ka ti. A se lam khal ka thei lo. A thatnak ka hmuh mipawl cu:\n* Piangthar lopiin an ra ih Bible tlawng an thlen hnuah piangthar an um hnuaihni.\n* Bible tlawng ah discipline a tha ih, mihawklakpawl khal thatphah an tam.\n* Kan ram zirnak tlawng a that lo tikah English in zir a si ih, Education tha pakhat rori a si tiah ka ruat.\n* Mirang tawng tla ziangmawzat tal cu kan thiam phah.\n* Kawlpawl tla hin in zahphah ngaingai.\n* Pathian rawngbawltu an suah lo hmanah pumpak hrangah, insang hrangah, miphun hrangah that phahnak tampi a um.\n* Keimah rori ih ka hmuhtawn mi cu kan Bible tlawng ih ra mi ziangmawzat hi hman tlak lo ding ih ruah mi ziangmawzat rawngbawltu tha le mi tha ah an suak.\n* Bible tlawngkai hi zirnak lakah a sangbik tiah ka ruat. Sii lam Doctor zirpawl cun minung thu an zir, kannih Bible tlawng ah cun a sersiamtu thu kan zir. Science lam zirtupawl cun sersiam mi an zir ih, Bible tlawng ah cun sersiamtu thu kan zir tiah ka ti theu.\nCT : Thuthangtha phuang in ram dangdang hmun dangdang ah na feh ih khawitawk ram ih thuthangtha na sim ah ha nuam na ti bik le har na tibik nak ram le hmun?\nTSLM: Ram tam ka feh lo. USA ah vawi 6 thusim in le UK ah vawi hnih thusim in ka feh. Program tawlrel cia mi hlirah ka feh ih a nuam lam zawngih thlir cun a nuam lawlaw. Minister rori khi ka si ko ka ti theu. Har ka ti mi cu 2007 February ah khin International Holiness Conference, Milvauke, WI ah speaker 10 lakah in telh ve ih, ziangvek khawmpi a si ti khal ka thei cia lo, ka hmu dah fawn lo.\nAn hnen ka thlen ve tikah International speaker miropi hlir an si ti ka hmuh tikah ka thin a phang tuk, hotel ah itthat mumal loin thla ka cam. Mi le an tam si. University le Seminary President rual thungaitu ah an um, Pastor ropi rual thungaitu an um, thusimtupawl le miropi hlir an si tikah ka thinlung lam danah har ka ti tuk.\nKa khawmawk a nuam dah lo. Asinan Bawipai zarah ka thusim a tla tha zetin ka thei ih ka di a riam zetsal. Nuam ka ti mi cu: Eucon International College mission conference ah main speaker ah in sawm ih, anetnak zan ah thusim theh ah sawmnak ka tuah ih an zaten an tap theh, an khuk an bil, mitthli thawn thla an cam, an hlanaw.\nCu mi hmuh cu nuam ka ti tuk. Amazing Grace Baptist Church, NC khalah laipai thusimdan in the Great Commission ti mi ka sermon ih an pastor a tap ruangro, a khawmtu zaten an tap ih thla an cam. Ka di a riam in nuam ka ti zet. Tisa lamih har ka ti mi pakhat cu mirang lakah bese tukin ka gout na a suak ih a har lawlaw.\nIreland ah an State College pa 8 ah Myanmar History, Myanmar Church History le Myanmar Persecution in zirhter ih College tlawngtapawl le an Lecturer-pawl in thatuk le mi ngaisang tukin ka thu zirh mi in ngaisak ih nuam ka ti zet.\nCT : Mirang tong ih thuthangtha na sim tikah harsatnak na tawng maw…ngaitu mipi pawl ih reaction malte in sim thei maw?\nTSLM: Mirang tawng hi ka thiam lo khawp mai. An cin lo can khal a tam ka zum. Tih nawn le phuhrungaw nawn ih thu ka sim tinten a tha thei dah lo.\nCuruangah keimah le keimah tha ka peaw ih, thiam zet vek khan, lai lam ih thu kan sim vek khan ka sim le a zia sawn in ka thei. Thlarau lam thil hi cu a dang a si ding, thlacamnak thawn, Thiang Thlarau rinsan i thusim cun an cing ve mai a bang.\nVawi hnih vawi khat cu na mirang tawng kan cing lo an ti ih ka thin a heng zet theu. Tawngkam tha in mirang tawng na va thiam ve in ti le miaa lawm bang khin a si ngai hmang maw tiawk pangnak can tla a um.\nCT : Thuthangtha veikhat na sim dingah thlacamnak veiziat na nei?\nTSLM: Vei ziat ti ka siar dah lo. Ka fehphah le mawtaw to phah khalin ka cam rero men.\nCT : Chinmi pawl ih Pathian thu phuanmi le mirang pawl ih Pathianthu phuanmi ziangtluk an danglam aw…Chinmi pawlih Pathianthu sim daan a nep deuh maw?\nTSLM: Ziangkimah mirangpawl hi cu kan Saya an si ko e.\nCT : Pathian biaknak lam ah, mirang pawl hnen ihsi Chinmi pawl in zir ding tlak na timi ziang a si? Ziangruangah cumi kan zir ding?\nTSLM: Mifelpawl hin Pathian lamih an feh le thungaithlak an suah lawlaw. Kan Chinmi khal ti lawlaw ti hi zir tha si in ka ruat.\nCT : Chinmi/lai pacang tha na si hi na sirawk kan zum lo nasa ih Chinmi na sinak ruang ih na duhawkbiknak ziang a si….Chinmi goodness kan neihmi te ziang a si tin na hmu?\nTSLM: Chinmi ah Pathian in in ruat ta mio ih sirawk theih khal a si lo ih, thleng theih khal a si lo. Pathian ih in retnak, in sernak hi ka di a riambik rori ko.\nChinmipawlih kan neih mi ih thil tha le kaihhnget tlak le ka duhawk venak cu kan tlaitluannak, kan rinumnak le kan tlawmngainak hi a si. Rinumnak ah cun Chinmi hi mirang sangtu kan si ding. Korea, Tuluk, India, Filipin rualpi ka neih mipawl le mi ih simsin mi ka theihnak ah an tawng vekin an um lo, an ti lo.\nChinmi cu kan tawng vekih nung le tuah kan si. Tlawmngainak, tlaitluannak khal hi kan pipu san ihsi kan neih mi a si. Mirang sangtu kan si ko tiah ka tlawngtapawl hnenah ka ti theu.\nCT : Doctor degree na pe tivek a um maw, na hnen ihsin kan thei duh?\nTSLM: Kei in Doctor degree ka pe dah lo. Kan tlawng khal hi cuvek pe thei dingin a tling ah ka ruat lo. Amahlawngte cu recommend-nak ca ka ngan mi Pathian in thlawsuah a pe ih Pacific International University in kan laimi pacang tha 5, Mizoram ih Dr. Van Lalnghaka le Dr. P.C.Biaksiama, London ih Dr. David Tucker, Orlando, USA ih Dr. Bill P. Crawford tla cu Honorary Doctorate degree an hlan.\nMizoram in Wales ram ih missionary an thlah mi Dr. Sangkhuma cu California Pacific School of Theology in Honorary Doctorate degree an hlan.\nTui kum ah Anchor Theological Seminary, USA in Dr. Jacob Kham Khan Mung le Dr. Samuel Zung Bawi Thawng cu Honorary Doctor of Divinity an hlan.\nCT : Thlacamnak a thupitzia tawiten in sim fiang aw?\nTSLM: “No prayer, no power” rori a si ko.\nCT : Chinmi pawl hmun kip ih kan vahvaih a tha na tinak le a thalo na tinak in sim in sim bet aw?\nTSLM: Leitlun pumpi hi kan ram a si ve mai lo sawm ka ti. Pathian thu ah um phawt sehla ziangkim hi a tha thluh in ka thei.\nCT : Tui hnu kum (10) ah kan Chinmi ziangtin kan um ding timi na ruat thei maw…ruahnak na neih le in hlawm ve aw?\nTSLM: Ziangkimah thanso lam cu kan pan natsat ka zum. Ka ruahhar mi ve pakhat cu tuisan mipawl hnuah cun ram dangdang ih um mipawl hin kan Chin tawng an hmang nawn pei maw aw! ti hi a si. Israel-pawl khal khan an tawng an hngilh theh ih an zirsal. Hmun kip i um Chinmi hin kan Chin tawng le nunphung hi kil tha thei cio sehla ti cu ka saduhthah a si.\nCT : Kan ram a tha leh ding na zum maw? A that leh pang le Chinmi pawl hi ziangvek in kan um ding…Kawl pawl ih kut ah kan hrantang thotho pei maw?\nTSLM: Kei cu politic lam hi ka thei lo lawlaw, Pathian lam mi ka si ih, ka hmuh vedan ah cun kan ram lawng si loin, a leilungtlun pumpi hin that lam a pan ka zum lo. Siat lam kan pan vivo hi ka zum. Amahlawngte cu kan kawlram ukawknak cu a thlengaw ve ko ding tiah ka zum.\nRussia rampi khal kha Communist rampi a si ih, khristianpawl in thla an cam natsat cun a kuaidarh theh mai. Germany pharpi khal kha khristianpawlih thlacam ruangah bal a si kha. Kawlram khal khristianpawl in nasaten thla kan camsinsin le van lam cangvaihnak in a thlengaw rori ding tiah ka zum. Ziangtin laimi kan um vivo ding ti cu ka ruat ban lo.\nCT : Thu lolam na ti zet ding nan, Chinmi hlasak thiam ah zo na uar bik, cun Chinmi upa hruaitu langsar deuh ah zo na ngaisangbik, ziangruangah na ngaisang, ca nganmi pawl ah zo ih ca nganmi siar nuam na ti bik?\nTSLM: Hlasak thiampawl hi ka uar theh. Evangelist Lal Eng Lian, Far Men Par, Lal Biak Eng pawl ih hlasak hi ngai nuam ka ti zet. Hruaitu hmuahhmuah hi ka ngaisang theh, hruaitu si hi a har em mai. Dr. Runbik khi ka ngaisan zetnak cu a taimaknak, a tlawmngainak, a thianhlimnak le a tlaitluannak pawl hi zohthim tlak zet a si ka ti.\nCangan lamah cun Dr. Than Bil Luai le Dr. No Than Kap ih cangan hi an tawngfang kawmdan ruangah si seh, an tawng hman mi hrimhrim khalah siar nuam ka ti.\nCT : O le Aw hin kan Falam calai a tibuai zik in na hmu maw? O le Aw ah ruahnak malte na nei ve ko ding kan zum…ziangtin?\nTSLM: A buainak ka hmu lo. Kan thanso ruangah a si tiah ka ruat. “O” ih ngan a si khalle siar a har lo, “AW” ih ngan khal le siar theih thotho a si. Kei ka cangan mipawl hi “AW” in ka ngan ih, kan siar thei lo in titu an um hrih lo.\nKei khalin “O” ih ngan mi hi ka siar thei lawlaw. Kan buaipi dingih ka ruah mi le ka hmuh mi sawn cu Chin Grammar lam hi a si. Group mail ih kan cangan mipawl hi Grammar kan neih lo ruangah a si bik in ka thei, siar a har tuk. Kei khal ka thiam lo tuk ti theiaw in ka zir rero.\nCT : Leitlun hmunkip u le nau kan tawnawk theinak dingah Rihli, Pathianthu ngannak ah BawipaiRobawm etc. pawl a um ih na ca nganmi tla kan siar theu ih ziangtin na ruat, group mail pawl a um hi tha na ti maw? Hi hnak in Chinmi (Falam mi) kan hmun khat sinsin theinak dingah ziangtin kan tuah thei ding na zum?\nTSLM: Thla khat sung damcak loin ka um ih umharphen ah tiin kan inn ah Broadband ka nei tho si ih tiin group mail ah Pathian thu tete nganin ka thlah ve tikah thazang kan ngah ti simtu tete an um ih ka phur zet.\nGroup mail hi Pathian thusimnak khalah a va tha ve ka ti rero. Chinmi kan hmun khat sinsin theinak ding ziangtin kan tuah thei ding ti lam cu ka ruat ban hrih lo e. Hruaitu tha le khawruahnak tha neipawl ih tawlrel a tul pei.\nCT : Na man tawk cin ah cabu hi bu ziangzat na siar ding na zum? Na cabu tha\ntibikmi ziang a si, Bible cangthlanbik pakhat tal na nei dingih cucu ziang a si?\nTSLM: Casiar hi ka paih zet nan casiar ka cak lo. Bu 600 hman ka siar lo ding. Leadership lamah Dr. J. Oswald Sanders ih ngan mi “SPIRITUAL LEADERSHIP” kha tha ka ti.\nThlarau khah nun lamah Dr. John Van Gelderen ih ngan mi “THE WIND OF THE SPIRIT” le Evangelist Mike Redick ih ngan mi “ PATHWAY TO POWER” ti kha tha ka ti.\nCT : A net lam kan thleng vivo ih na hla duhbikmi in simta aw?\nTSLM : Pastor Ezra Lal Nei Thang ih phuah mi “KA NUN IN BUAIPI A PAIH NAWN LO” tile Evangelist Lal Eng Lian ih phuah mi “MAW BAWIPA NANG KAN LO TUL E” ti hi kan sungkua hla a si.\nCT : Na caan tha in pek ih kan lungawi tuk.\nTSLM : Kei vek men tla nan can sunglawi pe in interview-nak in nei duh hi cu ka lungawi tuk. Mithungaipi vek khin ka ruataw hial si maw!!!


HUMHIMAWK HI THILSUAL A SI MAW? (Chinland Quo Vadis) – Buannel News\nOne soldier with his tow enemies that he're trying to protect country for all people in his country living with well. this is toy figures of soldier set on the green fiber cloth for make forest scene.\nLeitlun ram pawl thuanthu kan zoh tikah, ziang maw can talah an ram ih thu ra neitu le ra nei tumtu umlonak ram a um lo. Cun, hivekin ra uk tumtupawl rak do let lo ram an um fawn lo. Anmah le an ram, an diknak le thuneihnak, an hnam dan le zalennak pawl humhim tumih ral do lo ram pakhat hman a um lo.\nIsraelpawl tla cun an ram in zalennak tluansuak hmu dingin kum thawng thum lenglo ral an do. Asile, zalennak hmu thei dingin le an ram humhim dingin hitivekih hriamhrei phunphun thawi ral an do cu a sual kan ti thei pei maw? A sual a si ahcun Pathian rori in an ral donak phunphun cu a bawm lo ding. A suallo ruangah Pathian cun a bawm a si sawn.\nCun, tui America ram khi Washington ho in nunnak tampi pe in Mirang (British) pawl an rak do rero hnuih an din suakmi a si; a nemzawng (non violence) le Biakinn ih thlacamnak men ihsin an rampi khi an dinsuahmi a silo. Asile, khativek in Washington ho in Mirang cozah an rak do kha a SUAL kan ti thei pei maw? Ti thei lamlam hlah. Tuiniah kan Chinram tiangin Pathian thunung thei dingih kan mit in ti vang tertu le leitlun ram harsa le rethei pawl hmuahhmuah bawmtu cu America a si.\nRam dangdang cu vun simlo tui KAWL RAM lala khal kum 122 sung Mirang uknak cu a phunphun in do lettu an si. Asile, khativek in Aung San ho in Mirang cozah an rak do kha a sual kan ti thei pei maw? “Uktu Mirang cozah an do ruangah Pathian thu kalh an si” kan ti thei pei maw? A ti kan um lo ding. Kan tilo ruangah Burma independent day (luatlatzi nih an ti mi) cu kannih Chin pawl khalin kum tin kan rak lawm ve a si hi.\nAsile, ziangruangah… ziangruang bikah… tuini ah kan ram in zalennak a hmuh theinak dingah tin, kan miphun humhim tumin kan thahrum neihsun suahin thlan, thisen le mithli luang rero in sâl ih in tuah kumkhua tumtu KAWL COZAH kan do cu “Uktu cozah an do ruangah an sual” na ti ka ti thei ding?\nKannih Chinpawl ruangah hnamdang kuthnuaiah um kumkhua dingin Pathian in in tuah maw si? Pathian in zalen dingin a tuahmi milaipawl lakah kan tel ve lo maw? Kan lennak le umnak dingah Pathian in ram in pe ve lo maw?\nPathian in hnam pakhat ah in sersiam zo. Mi zalen si dingah in tuah zo. Kan luah kumkhua ding le a tlunih ro kan rel dingah “Chinram” in pe zo fawn. Curuangah, hnam pakhat dinhmun in zalen zetih kan um ih kan mai ram liolio tlunih kan thuneihnak pawl in ra hnaihnawktu cu zovek an si khalle kan do let tengteng a tul. Hihi humhimawknak a siih Pathian thu vek a si.\nHihi kan tuah ding hrimhrim, kan liang parih a thumawmi phur a si. Hihi a thiang mi a siih a sunglawi ngaingai mi a si fawn.


Ka hnaṭuan Caan` mi le Mipi tuarnak cu TahṬhimrual an si lo – Mai Olivia YinHua Thawng Luai - Falam Online Media\nKa hnaṭuan Caan` mi le Mipi tuarnak cu TahṬhimrual an si lo – Mai Olivia YinHua Thawng Luai\n2021, March 1 in a lang te`n hnaṭuan cawlhter a simi Chin arsi Mai Olivia YinHua Thawng Luai cun hna an ban mi thuthawn pehpar in March 27 ah hmaisabiknak a ṭong suak ih “Dothlennak ah nehnak kan co tengteng ding” a ti.\nAmah cun “hmaisa ṭum hna ban mi minung 38 lakih ka hmin tel ve lo cu ka tha a rak nau sawn lam” a ti.\nMai Olivia YinHua Thawng Luai cu Nay Pyi Taw, Ministry of Health & Sport ih Assistant Director tuanvonei a siih Myanmar ralkap ukhruainak do in CDM ah February 8 in a tel thok ruangah ralkap cozah in a lang te`n hnaṭuan an ban mi a si.\nMarch 1 ihsin hnaṭuan cawlhter a si nan March 22 lawng ah ralkap cozah lam in theihternak ca an suah. Amah telin Rampi huap le ramkulh, ramṭhen ih Harhdamnak le Lehpannak zung hnaṭuan ṭuanvonei hotulam minung 17 an cawlter.\n“Atak ahcun pumcawmnak ding business thiam mi dang ka nei lo. Ka tet lai ihsin Lehpannak khawvel ih ṭhanglian ka si ih ka hnaṭuan hi ka upat zet fawn. Asinan, kawl ralkap pawl ih suam rero mi mipi tuarnak le ka hnaṭuan caan` mi cu tahṭhimrual an si lo.”\n“Ka nuntluan hlawhtlin ṭhansonak hrangih in ṭanpi ringringtu dodal cu a si ko nan hril ding dang ziin ka nei lo ih a tui` ka zawh mi ziin hi ka thluh hrih ko ding” tiah Chin arsi Mai Olivia YinHua Thawng Luai in a ti.\n← Hakha ah Nemhnget theih hrih lomi Bomb puak thawm vek a thang\nMyanmar ramsung khua tamzet cu Ralram ah a cang, mithi 100 an luan zo →


Covid – 19 Natnak ihsin Damsuak zotu thisen Online Black Market ah an zuar - Falam Online Media\nJune 1, 2020 admin\t0 Comments covid - 19, Darknet\nAustralia National University (ANU) in Covid – 19 thawn pehpar mi zingzoinak a nei mi ah Darknet (Online Black Market) website tam zet ah Covid – 19 nathrik ihsin damsuaktu` thisen an zuar timi an hmusuak.\nANU researcher pawl ih hmuhsuakmi cu Australian Institute of Criminology in a phuang suak ih Darknet market ahcun Covid – 19 thawn pehparmi hmanrua phun 20 lenglo khal an zuar telcih ti hmuhsuak a si.\nHih thu thawn pehpar in rinsantlak a si mi Vice media in zingzoinak a nei bet ih Covid – 19 nathrik ihsin dansuaktu ih thisen, diagnostic tests, personal protective equipment (PPE) tvp lei theih a siih thisen litre 1 ah $21,600 AUD in an zuar thu hmuhsuahbet a si.\nDarnet ih zuarmi Covid – 19 thliri hmanrua pawl cu leitlun hmun dangdang ih Doctor pawl hnen ihsin ngahsuakmi a siih Sweden ram ihsin International black market ah thunlut ih zuarsawng mi a si.\nAustralia National University researcher hotu Rod Broadhurst cun “Covid -19 ihsin damzo tu`h thisen (plasma) cu kakuaisi (vaccine) ah hmang in an dawt aw. A dawtaw tu cu Covid – 19 natnak a kai thei nawnlo vek dingin an ruat aw” ti`n Australia ABC news hnen ah a sim.\nAn hmanrua pawl cu factory le sizung ih firmi siding zum a um ih United States (61 percent),Europe (6 percent), UK (2.6 percent) le Australia ah (0.5 percent) zuar suah a si.\nHminsin***Vice Media cu Private, limited liability company a si ih a neitu cu Shane Smith (20%), The Walt Disney Company (16%), A&E Networks (20%), TPG Capital (44%), Soros Fund Management (10%), James Murdoch (minority stake) pawl an si.\n← White House Meisa ti thim in, Inn-hnuai ah Pu Trump a relh\nDuhphorhnak nei Mipi hmang dingin Lungto le Tlakrawh ret hrim? →


Kum 73 Mi CDF-Mindat Paralṭha In Ram Le Miphun Hrangah A Nunnak A Pe – Meifar\nKum 73 Mi CDF-Mindat Paralṭha In Ram Le Miphun Hrangah A Nunnak A Pe\nNovember 3, 2021 admin Lawrkhawm 0\nNovember 3, 2021 zinglam ah CDF-Mindat le ralkap pawl an kapaw ciamco ih ralkap lam 10 hrawng an thi, hliamtuar khal tam zet an um. An doawknak ah CDF-Mindat paralṭha kum 73 mi ih nunnak a liam, hliamtuar 2 an um nan seherh um dinhmun an si lo.\n“Nunnak liamtu kan pu cu kum 73 a kim zo. CDF-Mindat hrangah meithal le zen in tuahsaktu a si. Kan rinsan zetmi a si ih ram le miphun duhdawt zettu kan pu a si” tin an tarlang.\nMatupi ihsin Mindat lam ih feh tank 2 le ralkap motor 75 cu lamlakah CDF-Mindat pawlin an rak kap. Tu’khalah kaphnih kapaw thei ringring dinhmun ah an um. Matupi le Mindat lamzin cu CDF-Mindat in an control thei thu Khit Thit Media hnenah an sim thei.\nCDF ṭuanvo neitu in “Mindat-Matupi lamzin cu CDF-Mindat in kan control, kan dung deuh ahcun nikhua a siat ruangah ṭhaten kan kap thei lo. Tucu thlatang caan a thleng ih nikhua khal a ṭhasal zo ruangah ziang thil a thleng ding ti cu kan rak zoh hnik ding” a ti.\nParalṭha Yaw Kee In “Ṭuan Tengteng A Ṭul” A Ti\nA Nui Tlangval In A Pawngsual, A Nu In ‘Zangnadawmnak Ah iPhone Leih Aw” A Ti


KUAK KHANDAN DANGLAM – Times Of Chinland\nFebruary 9, 2018 Times Of Chinland G K 0\nMi kip in kuak fawh ih that lo zia kan thei, TV le Internet lam khalah a phunphun ih an tarlang mi kan hmu theh. Asinan kuak fawp zo hrangah kuak khan/thlah ding cu thil harsa zet a si ih Turkey pa vekih danglam zetih kuak khan/thlah hi an um zik lo.\nTurkey ram ih um, kum 42 ih upa, Ibrahim Yucel cu danglam zetin kuak fawh cu a thlah. A lu ah vate zuahnak inn(thirsur bawm) cu a khum ih, cuti cun tawh a kalh ih, cui tawh cu a nupi hnenah a ap. Ti/rawl a ei/in duh canah cun a nupi cun tawh a on sak ti a si.\nIbrahim ih pa khal cu kuak a rak fawh nasa tuk ruangah cuap cancer in a rak thi. Ibrahim cu vei tamtak kuak khan/thlah a tum rero nan tutum ih danglam zet ih thil a ti hnu lawngah a thlah thei thu tarlang.\nSEXY TUK IH LAM RUANGAH KAIH TONGTU EKATERINA


Nauhak pawl hnatuanternak cu nunphung pawlkom ih hmailam caan dodalnak a si tiah Pope Francis in sim. (November 20, 2021) | Radio Veritas Asia\nNauhak pawl hnatuanternak cu nunphung pawlkom ih hmailam caan dodalnak a si tiah Pope Francis in sim. (November 20, 2021)\nNauhak pawl hnatuanternak cu nunphung pawlkom ih hmailam caan dodalnak a si tiah Pope Francis in sim.\nMai hlawknak hrangah nauhak hnatuantu pawl tuanman malte, hnatuan tampi la in hlawknak (myat) hawl nak cu Pope Francis in nasa zet in a rak sim. Nu Pawlpi in nauhak hnatuantu um lo dingin khaisan nak lam, nauhak pawl ih thatnak le mipi thatnak hrangah ap aw in a tuan vivo ding tiin a rak sim bet. Pope ih sim mi ah leitlunhuap ih um nauhak zate ih harhdamnak, fimthiamnak, hmailam ih covo pawl thuhla cu ram tinkim thawn pehpar mi thurelkhawmnak ih a tel tu pawl hnenah a rak sim. Ramtin dinhmun in nauhak pawl hnatuan ter nak thawn pehpar ih fial nawn lo dingah zuam dingin Pope in ‘Eradicating Child Labour, Building a Better Future’ (Nauhak hnatuan bal, a tha sawn mi hmailam caan din) tiih hmin pek mi thurelkhawmnak ah a rak forhfial.\nHi thurelkhawmnak ah nauhak hnatuan hlo ter ding thurelkhawmnak an tuah ih kum 20 rei lawngih tuah mi a si hlei ah tui dinhmun ah nauhak taan 160 covid pulhnat sia ruangah harsatnak tampi ton caan thawn khal a deng aw. Cu vekin ramhuap nauhak hnatuannak hloh ter nak cu UN ih catbang lo ih tuah rero mi tumtahnak a si. Pope in nauhak pawl ih a hrampi covo pawl kilhimnak cu milai pawlkom ih tu le hmailam caan hrangah tikcu remcang a si. Nauhak pawl kan upatnak cu an mai suahkeh ih an sinak le a hrampi covo pawl upatnak a si.\nHi tiin kan thinlung um tu daan an mah vekin um ter a duh, can ter a duh ih kan din duh mi milai pawlkom khal dinnak a si. Technology ih thansonak a nasa tuk ih leitlunhuap hmun tinkim ah thlennak ruangah nauhak pawl ih harhdamnak, ruahthiamnak, thinlung lam thansonak a hringhro rero.Nauhak pawl ih covo famkim ngah in thanglian mi caantha le technology an sung rero. Pakhat theh hnuah , pahnihnak ti vekin covid pulhnat khal in tuanvo a tam ter sinsin.\nNauhak pawl cu midang pawl ih hlawknak hrangah hman an tuar rero. Nauhak hnatuan ti tikah inn lam hnatuan pawl bawmnak thawn cawkrawi lo ding ka duh. Nu le pa pawl ih innlam hnatuan pawl tla nauhak pawl ih ti thei mi lawng tuah ter a tul. Nauhak hnatuan ti tikah nauhak nunram ih fimthiamnak, thansonak phunkim pawl an ngah lo. Hnatuan lawng thaten tuan ter vek a si. A parlam ih sim zo vekin covo pawl zaten sunnak cu nauhak pawl ih hmailam caan lon mi vek a si. Cu vekin milai nunphung khal in ram mipi tha a sung ter. Hi ti tuahnak cu milai covo siatsuahnak a si.\nNauhak hnatuan tiih sim mi ah tu lai san ih sumpurleilawn daan sual an puh. A ngaingai ah cun farahnak a si. Hnatuan nei lo ah an cang. Cui dinhmun pawl ruangah innsang ei in a remcangt lo ih netabik ahcun nauhak hnatuannak pawl hmannak a si. Nauhak hnatuannak hlo dingah a tak tak ih tuah duh a si le pawlkom pakhat lawng in a ngah lo. Farahnak do tlang a tul. Tu lai san ih sawmdawn daan rem a tul. Ziangah tile tu lai san ih sumdawn daan cu mi mal sawn lawng lian mi daan a si.\nCuruangah ram ih sumdawng tu pawl hnenah Pope ih zaangfah dil mi cu a tawk zawn mi hnatuan mah thawn pumcawmnak lam a remcang ter mi hnatuan pawl tuah sak dingah, cu lawngah innsang pawl dinhmun in kumkim hrih lo mi mai fa le pawl hnatuan fialnak hrial a theih ding. Cu vekin thiamnak a khat mi man lo ih fimzirnak tuah sak dingah, man lo ih kilkhawinak tuah sak dingah khal tuan tlang dingin zaangfah a rak dil.\nHi thuthang cu RVA thuthang ih kan ngah mi a si. iHi\nTikulh ram pawl rem dai dingah thlacam sak ding tiin Pope in Syprus President tha rak pe (December 2, 2021)\nGospel thuthangtha kha thinsau zetin phuang dingah a tul thu Pope Francis in Europe ih Khristian pawl hnen sim (December 2, 2021)\nPope Francis cu a thuailam ih 5 thawn Greece ram a feh. (December 1, 2021)\nLeitlun mi harsa pawl hrangah AIDs damter nak pawl pe dingah Pope in dil (December 1, 2021)


Kawlram le China hrangih khawmnakah Laimi in thusim - Chinland Today Media\nKawlram le China hrangih khawmnakah Laimi in thusim\nMay 24, 2008 3:45 am·0 comments\nCT, Melbourne| May 23\nZuk : 1- ninghang tuar pawlhrang Rev. Don Ikitoelaqi inthlacam, 2-REv. Micah Tawk Kap thusim, 3-Upa David Tai Sai Lo bawmnak thawhhlawm hlan, 4- Salai Ngun Hre Lian, Mai, Parte, Mai Ngunte, Salai Liante, Mai Monica, cazemhna an tuan.\nMelbourne khawlaili nak hmun Wesley Uniting Church ih Kawlram mi le China ninghang tuar pawl hrangih thlacamnak le khawmnak hmunah kan laimi in thuthangtha simnak, bible siarnak le thlacam nak in hunserh hman nak an vei ve.\nRev. Micah Tawk Kap cun, a rasuak tu mipi ziangmaw ti zat hmaiah ‘ziangraungah Pathian in hitluk in Burma le China a tuartir, ziangmi a duh san a si?, a mah Pathian theihtir a duhnak ruangih a tuartir mi a si, kan ni zumtu pawl in bawmding kan tuanvo a si’ tiin ninghang tuartu pawl hnemnak dingah le thazangpek nak ding a sim. Salai Tuan Hre Lian (Lian Lian ) in Thusimtu 3:1-8 nak cu khawmthok nakah a siar.\nDavid Hickey, Director of community appeal in sumpai bawmnak, China hrang A$ 520 millions le Burma hrang A$ 43570 an rak ngah zo thu le May 22 sun ah Adelaide le Canberra ah Kawlram hrang A$ 43058.30 le China hrang A$41006.50 anngah thu a sim. Bawmnak co hlang rero lai a si thu le hi bawmnak pawl cu National Council Church Australia feh tlangih pek a si ding thu khal a rel tel.\nNinghang tuarpawl le mithi pawl suunnak le thlacamsaknak neih a siih, a rasuak tu pawl cun meifar (phazawngdain) cu pulpit hmaiah mimal cio in vannak neih asiih thawhhlawm leh bawmnak mah le sian tawk khalcu thawhnak nei a si. Bawmnak thawhhlawm pawl cu Upa David Tai Sai Lo in Pathian hnenah apnak a nei.\nChina tawng, Mirang tawng le Lai tawngin hi program hi hman a siih thilthleng pawl zohkirnak zuknung in suahnak khal neih a si. “Zuknung nanzoh tikah nanmithli tla a luang ko ding, na mit khal in zoh ding a ngam nawn lo men thei, a sinan nan thinlung, nan theihnak mit cu rak singsiang hlah uh, na unau tuarnak khi theih pi aw, Pathian thu pek a si” tiin Rev. Dr. Douglas Miller cun riahsia lungkuai zet in a ra suak tu mipi pawl cu a sim.\n‘In hruai aw, Maw Jehovah Pathian ropi, Na kut cak kan lo ring ding’ ti hla cu thinlung tak te in Pathian sunlawih thangthatnak neih ih sak asi hnu ah Rev. Don Ikitoekaqi in Bawipai thlawhsuah pek thlacamnak in khawmnak cu ban asi. Hi khawmnakah bawmnak ziangzat an hmu ti lawngte an puang felfai theih hrih lo.\nA suak khawmtu lak in ninghang tuartu mi ziangmaw ti zat cun mitthli thawn hi khawmnak an hmangih, Laimi (falam) mino pawl in mipi pawl hrang cate rak zem hna le hmuahnak hna an tuan pi ve.\nChin Christian Conference Australia Melbourne ah\nRamsung Ah Buainak Tho


Tlangsuak Upapawl Hnenah - Chinland Today Media\nOctober 24, 2012 4:03 am·0 comments\nSalai San Thum Kar\n2012 June thla ih suah mi Muko mekazin sungih Sayakyi Thang Tthai ih ngan mi ‘Ram khat le phun khat si ttung holh dang hi a har ko’ ti mi ah Sethmuh Vuanzi U Soe Thein in, “Nan duh mi le nan tul bik mipawl pahnih thum in rawn rel khawm aula, ca in in rawn pe uh. Acozah bu (Cabinet) asilole President hnenah ka lo thlensak ding in ti. Asinan kanmah le kanmah kan sidan kan ruah tikah duhdan a bangaw lo ding ti kan theih cia ruangah zianghman kan simsal nawn lo,” tiah a ngan.\nHimi thu thawn pehparawin tuisun ni tiang ruahreltlangnak a um thei hrih lo asiahcun zoih mawh ha a si dingih, zoha kan va mawhsiat nawn ding? Simsak theitu le relsak theitu in nan tulbik mi tla in rawn sim aula, tlunlamah ka rak lo thlensak ding ti rero khalih kan sim lo leh kan rel lo asiahcun kanmai santlaihlo rori a si dingih, zohman mawhsiat ding an um nawn lo ding. Cuiruangah Lairam aiawh Tlangsuak upapawl sawmaw khawm in, hmun khat teah tokhawm aula, a tikcu a tlai hrih lo asiahcun. Sethmuh Vuanzi U Soe Thein ih thucah mi hi dawithlunsal in ruahreltlangnak nei thei aula cu a duhum nasa ding.\nLairam hrangah ziang kan tulbik ti cu ka thei lo nan, kan Lairam hrangih kan tul tiih ka ruah mi cu, Lairam saklam leh thlanglam awl-ai teih kan tlawnawk theinak ding hrangah motor zinpi kan tul tiah ka hmu. Kan neih cia mi Tedim, Falam, Hakha motor lamzin hi State dang ih an neih mi motor zin thawn tahthim cun ziang tinak hman a si lo. A se tuk! Pinlong Conference tuah laiih kan aiawhtupawl ih an rak dil mi ah, Lamzin tha teih tuahsak ding ti a si kha! Lamzin thaten kan lo tuahsak ding an ti ruangih Kawlram sungih rak telve mi kan si ti hi hngilh lo sehla.\nCuiruangah Lairam in motor lamzin tha kan neihve ih, saklam Lairam le thlanglam Lairam awl-ai teih kan tlawnpopawk theinak ding hrangah Cikha, Tedim, Falam, Hakha, Matupi, Paletwa, Mindat, Kanpetlet tiang Highway motor zinpi Rampi Acozah in tuanvo la ih tuahsak ding planning pi cangsuak dingin dilnak theh lut sehla. Kan ngah loih in tuahsak lo asikhalah thawng tlaknak leh cawhkuannak khal a si loih, kan rak ngah ih in tuahsak asile lamzin tha kan nei dingih kan hlawk a si mai lo sawm? Thil dangah thu a rualtlang thei lo asihmanah himi Motor Zin thuhla ahhin cun nan thu a rualtlang thei ko lo ding maw?\nZeizongza sersiamtu Pathian hmanin, ‘King uh, an lo onsak ding. Dil uh, pek nan si ding,” a ti a si kha!!!\nAung San Suu Kyi Cabinet Minister A Si Pei Maw?\nTimothy Thian Nun Thang le C.T.


India PM In Ramsung Milian Pawl A Kawm - Chinland Today Media\nIndia PM In Ramsung Milian Pawl A Kawm\nMarch 28, 2009 8:29 pm·0 comments\nLeitlun sumpai tlasia Economy tuah thatsal danding relkhawm dingin leitlun ramlian leh ram ropi G-20 ai awhtu pawlcun thlathar ni 2nd ah khin London khawpi ah tawmkhawm awknak an nei dingih. Cumi ih telve dingin India Prime Minister Manmohan Singh khal timtuah awknak a nei. PM Singh hin himi G-20 ih Economy tundin thatsal dandingih felfai tei thuput luh a duhve ruangah Inidia ram milian pawlih ngaihdan leh hmuhdan theifiang dingin India ramsung milian pawl cu a kokhawmih thurel tlangnak an nei.\nPM Singh leh milian pawl kawm awknak ah hin Tata Group neitu Ratan Tata, Aditya Birla Group Chairman Kumar Mangalam Birla, ICICI President Harsh Pati Singhania, pawlleh Assocham President Sajjan jindal, Goenka Group hotu Sunil kant Munjou leh Bharat Forge ai awh Baba Kalyani pawlkhal an telih Prime Minister hi Planing Commission Deputy Chairman Montek Singh Ahhuwalia leh Cabinet Secretary K M Chandrasekhar pawlin an tawi awm.\nIran In Afghanistan Ram Thu Rel Nakah Tel Ve Tum\nNATO palai Martin Erdmann leh European Union ih Iran Palai Ali Asghar Khaji cu Afghainistan ramthu leh thudang pawimawh reltlangin kawm awknak an neiih. A liamcia kum 30 ihsin Iran palai ih NATO palai a kawmsal hmaisa biknak asi. Hi hruaitu mipawimawh pahnih hin thudang pawimawh ihtlunah Afghanistan ramthu hi an rel bikmi asiih. US hoha nakih hmaikarih Afghanistan ram thurel tlangkhawm nakding Tha Hague khalah Iran palai cun an tel tengteng tumthu a sim.\nNATO thupuangtu Appthurai cun Afghanistan ram thurel nakdingih Iran tel a tumcu thil lungawi umzet asi ih himi hin Iran cu leitlun tukverh ah a daksuakve sal asi ti a langfiangter asi ati. US State Department thupuangtu Gordon Duguid khalin Iran in The Hague tawnkhawm awknakih tel a tumcu lungawi umzet asi a tiih Afghanistan ramthu relnak ah Iran Cozah lungput leh leitlun ramdangdang lungput theisuak hi thil pawimawhzet a si ati\nPakistan (ISI) Pawlin Taleban Pawl Bawm\nUS Cozah cun Pakistan Inter Services Intelligence (ISI) pawlcun Taleban tapungpawl an bawm rero lai ti theih fiangnak a neihthu a sim. US Jiont Chief Of Staff Chairman Admiarl Mike Mullen cun Pakistan (ISI) pawlin India leh Afghanistan ramri tluanih um Taleban Tapung pawlcu an pehzawn ringring laiih (ISI) pawlhin an thilti mihi a zamrang theibikih an bansan a ttul a si ati. Admiral Mike Mullen cun (ISI) pawlhin Al-Qaida pawlkhal an bawm asi tiah a simbet.\nUS Army Central Command hotu General David Petraues khalin (ISI) cu Tapung bawm ringringtu an si ruangah US hrangah cun rinsan harsazet mi an si a ti.US ralbawi dang pahnih khalin Afghanistan ram thlanglam ih Taleban pawl an um ringring theinak cu Pakistan ralkap pawlin ti le rawl an pek ringring ruangah asiih (ISI) pawlih hnattuan dancu zumnak hnakin a rakthuk zet asi ati. BBC Correspondent in a simnakah Pakistan thilti dancu US Cozah in a theifiang tukzo ruangah US hrangah cun ngaidam theinak lamzin a neimal zet thlangding a ti.\nPresident Barack Obama khalin Al-Qaida pawlin US an hrinhro theunak bik cu Pakistan ramsungih sin a suaktam bikih cu ruangah Pakistan Cozah in a ramsungih misual leh Tapung pawlcu do cimit dingin a nawrbet. Himi laiah US Cozah in theihtawp suahih a hawlmi a kaih suakthei hrihlo mi Osama Bin Leden leh a mi rinsan zetmi Ayman Al- Zawarihi cu Pakistan ah an relh ti an theihthu US cun a sim. Himi tei pahnih hin US siatsuah danding lamzin an tawlrel rero laiih cu ruangah an thilti mi hlawhsam dingin US cun timtuah awknak nasazet a neih a tul tiah Obama cun a simbet. Osama Bin Leden hi a umnak hmun theih fiang a harzetih CIA pawlkhalin theitawp suahih an hawih an zinzawi rero hnu khalah a umnak hmunhi zum hmang aibak cun a relthei hrilo ih US cozah khalin hawlsuah leh kaihsuah a har an tithu hi an phalo


Ar vulh tum nak Hmunpi cu Khuahlan Thlaan ropi a rak si | Falam Online Media\nGermany : Saxony-Anhalt state ah Phunhnam sang, mi ropi phum nak siding zum um mi Thlanmual ropi hmuhsuah a si.\nAr vulh nak Lo tumpi tuah tum in hmunram thianfainak nei lai ih hmuhsuah mi a si ih Dar bel pakhat cu numi ruh ro paruk in a kulh.\nGerman mithiam pawl in Thlan umdan le a kiangkap ih thil umdan an zoh hnu ah kum 1500 luan hrawng ih phunhnam sang mi ropi phum nak Thlanmual si ding an zum.\nHih hmun ih zingzoinak neirerotu archaeologist Arnold Muhl cun “Phunhnam sang mi ropi lole rank sang zet mi bawi pakhatkhat phum nak siding zum a um. Hih hmun thawn pehpar mi thuanthu theih mi zianghman kan nei lo ih zingzoinak kan nei rero lai”\n“Dar bel kulhtu numi paruk ruh a um ih a nupi maw an si? raithawinak ih hmang mi maw an siding tikhal kan thei cianglo. A kiangkap umdanvek a si le hih hmun ih an phum mi cu mi menmen a si lo ding” tiah Germanpost hnen ah a sim ih “Germany ram kum 40 sung san thuanthu ih hmuhsuahnak ropibik a si” a ti.\nDar bel kiangkap ah caw fate, uico, rang 11 ruh tel in rannung ruh tamzet hmuhsuahcih a siih Sui le Ngun khal an hmu.\nArchaeologist Arnold Muhl cun “Dar bel cu Thlan 60 kim zik in a kulh. Hih mualpi ah thlalang thawn tuah mi pakan kuum, kawrfual ceimawinak, naam le ralkham kan hmusuak hlei ah Eastern Roman emperor Zeno ih sui paisa 480 hrawng kan hmu”\n“Mi ropi tiih zum mi miruak cu kan hmu hrih lo. Dar bel sung ah a ruh vutcaam a um khal si men thei” a ti.\nTulai tectnology thawn ruh ro le puan them (hnipuan hruh mi) zoh nak an nei mi ah AD480 in AD530 kiangkap hrawng ih Rhine tipi tluan ih um Alemanni German phunhnam an si ding zum a um ti`n mithiam pawl cun an sim. (Dailymail)\n← Austria le Switzerland ram ah Danglam zet in Vur tlak luar\nTlawng kai tlang Tong aw saal Rualvah Hnih tei` Video cun Mipi Lungthin a Tham →


What We Believe | Atlanta Chin Baptist Church\nBible cu Pathian in amah le amah minung pawl hnenih a phuansuah awknak a si. Bible cu Pathian ih thawkkhum mi le a palh theilo mi a si ih kan tthumawk nak bik ding a si.\nPathian pakhat lawng a um ih Amah lawng a nungmi le zumtlak Pathian asi. Amah cu sersiamtu, rundamtu, ziang hmuahhmuah tlun ih thu neitu sangbik, le a thianghlim mi Pathian asi. Amah cu huham neimi le ziangkim theitu, hmuntin ih um zingkim tuah theitu asi. Kan biakmi Pahtian cu thumkom Pathian: Pa, Fapa le Thiang Thlarau asi ti kan zum.\nPa Pathian cu a sersiam mi hmuahhmuah parih thu neitu le kilkhawitu asi. A mah cu a cakbik, ziangkim theitu, duhdawtnak famkim neitu, le fimnak hrampi asi. Jesuh zumtu hmuahhmuah ih Pa asi.\nFapa Pathian (Jesuh Khrih) (God the Son)\nJesuh Khrih cu Pathian Fapa asi ih Thlarau Thianghlim hnattuan nak thawngin nuthianghlim Mary sungin a suak. Jesuh Khrih cu thumkom Pathian lakih a tel mi a si tiah kan zum. Jesuh Khrih cu kan sualnak ruangah thinglamtah parah thihnak a tuar ih nithum hnuah thlan ihsin a tho sal ih Pa hnenah a feh, ni netabik ah leitlun ah a rung ttum sal dingih thu a tthen ding tiah kan zum. Jesuh Khrih cu Puithiam Saang, Profet, le Siangpahrang asi tiah kan pom. Tufangah, Amah a zumtu hmuahhmuah sungah aum.\nThlarau Thianghlim Pathian (God the Holly spirit)\nThlarau thianghlim cu Pathian ih thlarau asi. Thutak mi a theih ter ih tlunah Jesuh Khrih a cawi saang. Mipawl an sualnak a theih ter ih fel nak le thu tthThlarau en nak thutak mi a fiang ter. Rundamtu hnenah mi a hruai ih mi a piangthar ter. Mi an pianthar le veten Khrih sungah Baptisma nak a pek. Zumtu pawl lam a hruai, a hnem hai ih Pathian hna an ttuannak hrangah thlarau rah pawl tla a pek. Pathian ram hrangah zumtu pawl huham cahnak a pek.\nMilai Rundamnak (Salvation)\nMilai cu Pathian ih zangfahnak thawngin zumnak ih rundam kan si. Cumi cu Khrih thisen a luannak lawngin a kimcang ter. Bawi Jesuh zumnak siarlo rundam cotheinak lamzim dang a um lo. Cuvek thotho in, Amah cu minung hrangah thihnak tuarin a thawh sal vekin kan nih khal thawhter sal kan si ding ti kan zum.\nMinung hmuahhmuah cu Pathian hmuihmel keng le Amah thawn thukzet ih pehtlaih aw dingah sersiammi kan si. A hramthok ah minung cu sual neilo an si. Asinan Satan pa’i thlemnak thu an ngai ih Adam le Eve cu Pathian hmaiah misual ah an cang. Cumi sualnak ruangah Adam ih cithlah hmuahhmuah cu rundam ttulmi kan si. Sihmansehla, Pathian ih zaangfahnak ruangah le Jesuh Khrih kan zumnak, rinsan nak thawngin a zumtu hmuahhmuah cu rundam fa kan si.\nKawhhran (The Church)\nKawhhran cu leitlun milai Pathian ih rundam mi zumtu pawl pumkhawm ih biaknak, thlacamnak, zirhawknak, thapek awknak, le pakhat le pakhat pawlkomawk nak asi ti kan zum. Kawhhran ih Lu cu Jesuh Khrih asi ih Kawhhran cu Jesuh Khrih ih ruangpum asi.\na. Baptisma cu Jesuh Khrih kan zumnak Pathian hmai le minung hmaiah kan phuansuahnak asi tiah kan pom.\nb. Jesus Khrih cu Rundamtu le Bawipa ih a cohlangtu lawng tipinak pek a si pei. ( Emersion )\nBawipa zanriah (Communion)\na. Bawipa Zanriah cu Jesuh Khrih ih in tiamta vekin amah theih ringring nak dingah hman mi asi. Khrih kan zumnak, Amah thawn pawlkom aw in thih tiang A hrangah rinum zetih nung ding kan si ti langternakah a ratsal hlan lo hman ding asi ti kan zum.\nb. Jesuh Khrih cu in rundamtu le ka Bawipa asi ti a zum ih Pa le Fapa le Thlarau thianghlim hmin in Baptisma a ngahtu pawl lawngin hman ding asi pei.


Tanglam Zin In Malaysia Ra Pawl Harnak Tong - Chinland Today Media\nApril 19, 2012 2:34 pm·5 comments\nTanglam zin (Thailand ram kaan in) in Kawlram ihsin Malaysia a ra mi Chinmi tampi hrang ahcun thil hi an tumtah vekin a can lo hlei ah harsatnak tampi an tong bet a si tin thu don a si.\nYangon ih ummi puaisa Pa Thang (hmin ngaingai si lo) cun Malaysia a feh duh nan tangka a harsa tu pawl cu Ks. 150,000 lawng dil in Malaysia ram feh thei dingin ka lo bawm ding tin a ti. Hi Pa Thang ih lemnak ruangah Falam mi tel in Chinmi tawkfang lai cu tanglam zin zawh in Malaysia ah an ra.\nAsinan hi Chinmi pawl hi Thailand ramri lan in Malaysia ramri sung an luh veten Malaysia ram ih ummi Kawl/Malay puaisa (mi-hmuak puaisa) pawl cun an rak hmuak ih puaisa dang (mi-tlen puaisa) pawl hnen ah tangka thawn an zuar. Hi mitlen puaisa pawl cun cui an leimi Chinmi pawl cu mi pakhat ah tangka RM 2,500 (Ks. 650,000 lenglo) thawn an tlen aw ter, asilole, an mah a tlen theitu ding sungkhat unau pawl hnen ah phone an set ih an tlen ter.\nA liamcia January thla ah Chinmi pakhat Cung Cung (hmin ngaingai si lo) cu puaisa Pa Thang ih bomnak thawn tanglam in Malaysia a ra ih Malaysia ramri a thlen veten mi-hmuak puaisa pawl cun an rak hmuak ih mi-tlen puaisa pawl hnen ah tangka thawn an zuar. Cun, mi-tlen puaisa (Chin mi thotho) cun cui Cung Cung cu tangka thawn a tlen aw ter nan tangka a nei lo. Mi-tlen puaisa cun Cung Cung ih sungkhat pawl hnen ah phone set ih tangka thawn tlen dingin a dil nan zohman in an tlen thei lo. Curuangah cui puaisa cun Cung Cung cu sal vekin hna a tuan ter ih a hlawhmi tangka cu amah in a laksak theh.\nThlahnih hrawng a rei hnu ah cui mi-tlen puaisa ih a rak lei mi Falam mi minung pali cu a thup ten an tlan ruangah cui puaisa cu a thin heng ih Cung Cung riangri cu innsung ah zarh hnih lenglo lai a kharhkhum. Cui puaisa cun a thupten a tlan tu Falam mi pali hrangah Malay tangka RM 12,000 (mi pakhat ah RM 3,000 zin in) in pek a tul tin Cung Cung ih sungkhat pawl cu a ti. Tangka in pek thei lo ahcun ka that ding, asilole, Thailand ramri ah ka zuar sal ding tin a hro.\nCung Cung ih sungkhat pawl cun a cang theitawk in cui mi-tlen puaisa thawn rualrem dingin caan tampi lak in an zuam nan puaisa pa sawn in a duh lo. A neem zawng in thil ti a theih nawn lo ruangah hi thu cu March 29 2012 ni ah Kuala Lumpur ih palik zung tumpi pakhat a simi Bukit Aman Police Station ah thuhla than a si. Palik pawl in hi thu cu ni kua sung lai felfai zet ih zingzoinak an neih hnu April 6 ni ah cui mi-tlen puaisa pa cu a mai umnak inn ah hmakhat ten an va nam in an va kai. Puai-sa pa ih a kharhkhummi Cung Cung le mi dangdang pawl khal, an zaten minung 13 kaih an tuar ih thawnginn sungah kharhkhum an si.\nApril 18 2012 ah hi minung 13 pawl ih thu cu thuthennak zung (court of law) ah rel a si ih tu ahcun an zaten immigration camp ah kuat an si zo. Hi kaihmi pawl sungah zohman passport le visa nei an um lo ruangah an zaten Kawlram ah kuat kir an si ding tin himi thu ah tuanvo a neitu Malaysia rammi palik bawinu (bo thum) cun a sim.\nCung Cung vek in tanglam zin zawh in Malaysia ra thlen hnu ah puaisa pawl ih kharhkhum le zuar a tuar tu Chin/Falam mi tampi an um lai. March 24 ni khal ah Thailand ihsin tanglam zin zawh in Malaysia a ra luttu Chinmi minung 15 cu Malaysia ram sung an luh veten palik pawl in an kai ih thawng inn ah an khum.\nTuvek in tanglam zin in ra tahratin puaisa pawl kut sungah zuar a tuartu le harsatnak a tongtu pawl cu Malaysia ih ummi Chin/Falam pawlkom pawl khal in bomnak pek daan ding a har zet. Palik pawl hnen ah an thuhla thlenpi ding lawng hi pawlkom pawl ih ti theimi a si. Tanglam in daan lo ih ram sung ra luh le minung zuar awk hi tih a nung zetmi thil a si ruangah Malaysia ram ih ummi Falam Refugee Organization (FRO) cun pawlkom hmin in hivek thuhla cu zianghman a buaipi thei lo. Kaih le zuar a tuartu pawl ih sungkhat unau pawl sawn hin anmah ten palik pawl hnen ah bomnak an dil a tul a si. Curuangah tanglam zin hmang in Malaysia a ra tumtu zozo khal nasa zet ih ralrin a tul tin FRO ih tuanvo neitu pawl cun an sim.\non April 20, 2012 at 12:21 pm\nKa thin hi ee,kan sungkhat pa pakhat a rak tong ve ih an caw hal le an bike zuar rori ih a nu le in an tlen,ziang tluk in kan thin a phang,hi thu hi theh vorh vivo seh la a tha nasa ding tin ka ruat.\non April 21, 2012 at 4:18 am\nfeh nawn lo ding a si ko.\nKan feh fawn, harnak kan tawn tikah kanmah le kanmah kan hmu aw dah si lo, midang lawnglawng kan mawhthluk… Pathian nunsimnak kan tawng famteh…\nkan laimi nun hloh ter tu sihi a va zahthlak ve aw ka ti.mitthep kar ih hloral thei mi sumpai le neihnun duhtuknak hin kan duh nunnak lai nungphung a hloh ter thei mai hi cu a poi a si.Pathian fa duhdawtnak nun kan nei mi pawl khal hminsiatnak thawn kan thleng thei mai si lo maw ka ti.\nlaimi a si mi hmuah in kan nun tu khawsaknak hi ralrin kan thiam a tul.lennak le hminthat nak cu dingfel nak in a ra a siih Pathian ih bawmnak lawng in a si. Na tih theinak le zuannak in a si lo. kan Pathian mithmai zoh in kan lai nun mawi ter tu le thanso ter tu si zuam cio uh si….kan hnatuannak hmuh khal ah. siat lam pan lo in that lam pan thei tu si zuam cio uh si.lam in hruai tu hi Kan Pathian si hram seh.\nhenry jkq lian says:\non April 29, 2012 at 11:36 pm\non April 29, 2012 at 11:37 pm


Leitlun tulmi - Chinland Today Media\nFebruary 24, 2009 5:58 am·0 comments\nLeitlun tulmi timi ngantu hi Alex C. Hngak a si. A lex C. Hngak hi kan Chinmi, ca nganthiam pakhat a si. Alex C. Hngak hi ca ngan zuamawknak ah a tel ve phahphah ih pakhatnak lawman khal dawng ban ve a si. Asinan, kan Chinmi ih kan tlaksam zetmi pakhat lakih telve cawisan a hlawh ve dahlo. “Leitlun tulmi” timi hi a vahvaihnak hmun New Delhi ih a umnak inn sang rori ah CT palai feh in a dilmi cahram a si.\nSungkua enkawlnak ah hin tulmi le duhzawng thliarthiam dingin kan zirhter aw theu asinan kan duhzawng thupi sawn ah kan ret theu. Hmun thenkhat lamzin sirih (sign Board) ah “NA DUHZAWNG LEI MEN LO IN NA TULMI KHA LEI SAWN AW” timi an tar theu. Asinan tutiang kan duhzawng ngaihlu in kan tulsammi taktak kan thei lo a si lai hi.\nAw le…kan leitlun hi kan thlir lawk kei uh. Russia le America pawl cun thunei sawn (Super Power) kum (50) lai cu an hngirhngo/do aw in an khawsa. Kan leitlun hi do awknak (cold –War) tuah aw in an sum le pai an hmang liam rero.\nAn fimnak le thiamnak cu ziangtin ha hmanrua/ralthuam tha kan tuah thei ding tin ral thuam tuahnak rori ah an fimnak an hmang. Do awknak ding ralthuam tuahnak dingah sumpai tam tak an liam rero lai ah mi tampi tihal rilrawng in ei ding nei lo ih mual liam tampi an um. An va zangfak um em ve aw.\nAn ralthuam tuahmi cu reilote hrang vial a si fawn si. Tu ahhin American hi thuneitu lalbik super power um sun a si. A cozah in leitlun thar (World Track Centre) le an rorelnak (Pentagon) nasa tak cu misual pawl in an taih cim mai a si kha. Curuangah thil ropi le tha kan tuahmi pawl hin rei an daih lo zia le hngahawknak a tlaklo zia an ti lang a si.\nNauhak pawl ih an zawtepuah mi bang in thil ropi le tha kan timi pawl hi an ziam hlo theu. Kan Bible ih (Tower of Babel) ihsi khal in kan fiang nasa ding. Leitlun hin cet lam thil (Technological Revolution) ih thangso ding hi tul a ti. Kan leitlun thiamnak le fimnak hi ka sawisel lo riai, tha ka ti e.\nPathian ih fimnak le thiamnak pekmi a si ih kan leitlun khal a ti mawi in a ti cangkang riai a si. Asinan, hi thil pawl hi kan nunnak hrang ahcun a tangkai lo nasa. Boruak tha, thlifim a ti sia ih betah mi tampi a hloral ter. Leitlun tisetu ah a cang sawn a si. Leitlun in a tulmi a theih ding ahcun NUNNAK (Life) a theih fel a tul.\nKan dam sung caan reilote, kan nun hlut zia pawl tla kan fel tikah kan tulmi pawl kan theithiam laifang ding a si. Nunnak kan timi hi mifim pawl in nasa takin an zingzawng ih theithiam harsa tak mi thil a si. Mitampi cun an rak ap pi lan ta. Greek mifim pawl cun nunnak hi hmun thum ah an rak then.\nApakhatnak cu Minung nunnak (psyche) a si. Himi khal hi Science pehzawm pakhat Psychology suahnak a si. A dang pakhat leh cu Joe an ti cucu thlarau lam nunnak hi a si. Science lam khal ih a zingzawng theilomi thil a si. Cui, nunnak Joe cu minung hrangih thupibikmi pakhat a si. Curuangah ramsa pawl ih an neihlo a hleicemi thlarau nunnak joe kan neihmi hi a sunlawi zia kan ruah thiam a si le zo in in pe timi kan ruah tel cih ding ka zum.\nKa rualpa ih thutawite ah ka lo katpi duak ding. Fala pakhat a cai tuk/ngai tuk. A tikcu caan le a neimi sumsaw le a thil dangdang pawl hmuahhmuah cu a fala nu hrang ah a liam ringring. Asinan caan reilote ahcun an palai pa cun a tibuai ih an then aw ta riai. Cui ka rualpa thin kekkuai cu zoh a har nasa.\nAn palai pa thah ding rorin caan remcang a hawl theu asinan a hmu thei fawn lo. A thinlung buai zia cu a aa zik te. Kawhhran upa nu le pa, a thianrual le pi pawl in thla an cam sak. A thin naa tuk ruang ahcun zu a in thawk rawl a ei duh nawn lo. Arti mu hman ei thei lo ding tiang cun a taksa in a tuar thlang.\nKei khal cun ka riahpi ve. Zan khat cu zanlai patum ah ka rualpa cu a rawng tho thutthi ih, hi fala nu hrang ih ka caan, sum le pai ziangkim ka liam vek in Bawipa hrang rak liam sawn ningla cu aw…liamcia ka caan pawl kha a va pawi em ve aw…nan mai thlacam saknak ruangah a si hi!!! A ti rero.\nTu ahcun ramtiam lam ah missionary in Bawipai rawngbawl in a um. A si…ka rualpi fala le tlangval pawl kan duhzawng hi kan tulmi ah kan ruat theu, a va pawi thei ve! Na ngaihzawng/na honey hrang sumpai na liam daan kha a tul maw, na duhdaan zawng a si sawn lo maw? Kan ruah fel a cu thlang.\nMifimathiam, miropi pawl nan fimnak le nan thiamnak pawl Pathian hrang hman lo in a si lolo ah nan hmang theh thlang a si lo sawm? Mifimthiam le miropi pawl khi an nunnak ah a langlo tuk an piangthar lo a si ding, thlarau mi an um lo tuk tisehla na thin naa zet ding lo maw?\nKan theologian le rawngbawltu then khat pawl hin Biakinn pulpit tlangah dingin Pathian thu thei thuk sawn tum in Bible in cutin a ti, tih aicun ka ngaihdan ahcun, mifim thiam pawl cun tiin Hebrew, Greek le English ahcun cuvek in a ti, khavek in a ti, tin mi thiam pawl ih thusimmi pawl parah hngat aw sawn zikzik in thu an rel theu.\nAn thiannak le an theihnak pawl ka dokalh lam siloin Bible ai ih mithiam sang pawl ih ngaihdaan le ruahnak tul kan ti sawn hi a tha lo. Kan Bible ih hngat awk hi a thupi in a tulsawn mi a si. Thenkhat leh pawl cu (dollor) duh ruang ah kawhhran kan din, din tha thei leh si loin; hivek rawngbawltu hi kan tul maw.\nJudaisakariot bangin Bawipa Jesuh kan zuar ih sumpai kan la lut rero a si hi. Rawngbawltu hin sualthu le rundamnak thu aupi lo in Christian nun daan hi nasa takin tlangau pi hnik hnen uh, cucu kan tulmi a si pei maw? Kan tulmi si lamlam hlah e, a nun ih nunpit kan cu tuk thlang.\nKa lo sut lawk ding rawngbawltu nangmah zuk le hmawm na tuah ruangah, thianhlimnak nasa takin na aupi ngam lo a si lo sawm..? Thuthangtha simtu pawl hin zu le sa, uire thatlo zia, mi that, rukru, thuphanper, mi thil va dawt tivek a thu pi zetzetmi pawl hi thupi lo ah ruat in Khristian nunze mawi kan zirh tir awknak a hlo vivo thlang a si.\nNan ni , thu ngaitu pawl, thusimtu ih Khristian nun ih tuah ding le tuah lo dingmi ( rit theihthil ) a sim mi pawl cu nan ngai duhlo, ngai tlaklo ah nan ruat. Thaten ruat uh a thalo mi hrial ih a thami tuah ih nun thleng a cu tuk zo.\nLeitlun parmawinak le sinak a phunphun pawl ai cun rawngbawltu si tla duh sawn aw la, pianthar tla duh sawn aw la kan Bawipa ziangtluk in a lungawi ding. Bawipa Jesuh hi in kaihruaitu ding cu a si. Fimnak le thiamnak neitu khal Bawipa a si.\nNa duhdaan zawng in si loin na tulmi taktak tuah sawn aw. Leitlun ih tulmi na theifiang zo.


Chin ramri Kalay peng ah Ralhraang kut tuar khawmi 22 pawl ih ruak an sar | Falam Online Media\nChin ramri Kalay peng ah Ralhraang kut tuar khawmi 22 pawl ih ruak an sar\nKalay peng ah ralhraang SAC ralkap in ni 10 sungah inn 38 an urkaang hlei ah, cuih ni 10 sung thotho ah SAC ralhraang kut tuar khawmi 22 pawl ih ruak an sarsuak thu, Kalay PDF ṭuanvonei mipakhat in a rel.\n“Ralhraang pawl cu Kalay peng, Chaungkhuah hrawngah umhmun an khuar ih, Kalay thlanglam ihsin ralhraang thazang an kuat betmi pawl thawn Chaungkhuah kiangkap ah an cangvai” tiah Kalay PDF ṭuanvonei mipakhat cun a rel.\nSiarcih : Chin ramri ih sunvu deuh thaw doawknak ah SAC Ralhraang tuar na\nChristmas hlan ihsin Kalay peng sungah hriamkai ṭangrual pawl le SAC ralhraang nasaten an doaw ih Chin ramri ih um khua pawl ihsin Inn le Lo suahsantu an tam.\nCuvek boruak ah ralhraang SAC ralkap in an hmumi pohpoh an kap ruangah mawh neilo khawmi athi an tam ih atutiang ruak hmu hrih lomi khal an um thei tiah ruah a si.\nSiarcih : Finkhawitu um lo miruak pawl cu CNDF in ṭhazetin Vuiliam\n“Doawknak a um lo khalah raldonak Helicopter thawn an cangvai. Umhmun an khuarnak khawsung ihsin meithaltum an kap. Cuvek ruangah khawmi a thi an tam” tiah tualsungum ralkian mipakhat khalin a rel ve.\nBoruak a dai deuh tikah mipi humtu hriamkai pawl in hmunram thianfainak an tuah ṭheu ih, Christmas boruak ihsin tuni tiangah ralhraang kut tuar khawmi miruak 20 hnakih mallo an sar zo tiah theih a si.\nSiarbet : SAC ralhraang in Chin ramri ih khua pawl Urkaang lala\nSAC ralhraang in Chin ramri ih khua pawl Urkaang lala\n← SAC Ralhraang mawṭawtlar CiilNuai tuar, Mithi 20 luan le hriamtuar tamzet um : Report\nVanzam Ekinn Hnawmpung sungah Naute suakpek an sar – Thuthang danglam →\nMonywa mipi : Ko Wai Moe Naing nan hrem luan cun Palik le Ralbawi fa le nunnak kan la ve ding\nMipi humtu hriamkai pawl ṭulsambikmi Sanman Meithal tuah suak


Harhdamnak Archives - Chinland Today Media\nPresident Rodrigo Duterte cun khawpi sungih kuak fuap cu thlali sung thawngthlak le $100 cawh si dingin daan a thar a tuah. Kuakfawp a mal theinak ding ruahsannak thawi a tuah mi a si. Hi daan thar hi kan dung zarh tlangkai nili ni ihsin May 18 ni ih a suah mi a si. Lampi fehnak ih kuakfawp, mibur umkhawmnak […]\nby CT Media ·\tMay 22, 2017 ·\nRussian Cun Kum 2014 Hnulam Suak Hrang Kuatfawh Kham Tum\nRussia rampi cun a ram mipi pawl kuatfawptu si lo dingin thuhla a tawlrel. Russia ram ih harhdamnak lam tlangbawi cun 2014 hnulam ih suak Russia mipi pawl cu kuatfawh khamnak dan tuah dingin a duhthu a pholang ih Radio Free Europe/Radio Liberty pawl hnen khalah a sim. Russsia ram ahcun kum 18 cin in kuakfawh hi daan in a […]\nby CT Media ·\tJanuary 12, 2017 ·\nCancer Nat Ziangtin Na Thei Thei` Ding Salai V Bawi Lian Leilungtlun ih nat tihnungbik tin an ret mi lakih kan theih lar zet mi pakhat, CANCER nat hi ziangtin na nei le nei lo na thei thei` pei? Ziantin na ralring thei ding? UK ram ih an zingzoinak ihsin an hmuhsuah mi mallai thawn rakrinnak le theihfimnak nei dingin […]\nby CT Media ·\tMarch 11, 2016 ·\nMi thau pawl hin an rualpi tawl deuh hnakin an hminsin ringring theinak hi a caklo deuh tiin US mithiam thluaklam zingzoitu pawl cun an sim Mi thau 50 pawl hnen ihsin zingzoinak hi an tuah ih, mai taksa rihnak ding hnakih tam rit le tum pawl hin thluak lam caklonak lole hminsin theinak caklonak an nei tam sawn ih […]\nZika Natnak: Ziang Vek Cekci A Si Pei? (Thusuh mi letnak Thawn) Salai V Bawi Lian Tulai leitlun mipi thinphang tertu natnak; Zika nathrik hi a liamcia kum 70 laiih an rak hmuhsuak zo mi a si. Asinan kan dungnai te ihsin mipi vantlang ih a hrileng a luar ruangah tihnung zet le mipi thinphang ter zettu ah a cang. […]\nby CT Media ·\tFebruary 10, 2016 ·\nThe World Health Organizaton pawl cun leitlun ramtin pawl in Zika nathrik cu ngaihsak dingin le mipi hrang tihnung nathrik a si thu February 1, 2016 ah ralrin peknak le mipi theihternak an phuang. A hleice in Brazil le French Polynesia ram pawl ih naupai, naute suak thar pawl ah hi nathrik kengtu mikeu kawngsang pawl an karh zai cak […]\nby CT Media ·\tFebruary 2, 2016 ·\nElnaa nat nei hi mi ih theih ban si lo ih a thupte ih naa thei tak a si.Mi zoh ah le dam vek in, a tuar tu in le thifahnukcat in kan tuar. Curuangah elnaa nat kan neih hlan ah a hnuailam ta hi kan thlun tum pei uh. 1/ Elkuun in To Hlah Ziangvek tonak t’ha,sia ih kan […]\nby CT Media ·\tNovember 17, 2015 ·


K-pop fans le TikTok fans in Pu Trump MualPhoh | Falam Online Media\nK-pop fans le TikTok fans in Pu Trump MualPhoh\nJune 22, 2020 June 23, 2020 admin\t0 Comments Donald Trump, US thuthang\nUS ram hrilawknak hrang ih timlamnak nei rero, Pu Trump ramkhel thusimnak BOK Center, Tulsa, Okla ah zum hnak in a hmun ih vatelpi theitu an mal ih rintlak media ṭhenkhat ih sim vek a si le K-pop fans le TikTok fans pawl ruangah a si, ti a si.\nPu Trump lam ih sawmnak ruang ah le tiket zuar theidan zoh ahcun mipum 1 million hrawng in pungkhawm nakih telpi thei ding ah ruat a si nan, a hmun ih suak thei taktak cu minung 6200 hrawng lawng an si.\nPungkhawm nakih feh ding vekin K-pop fans le TikTok fans pawl in tumtah nei in register nak an nei ih ticket khal tamzet an lei ruangah a hmun ih fehtu an mal naksan a si tiin The New York Times cun a ngan.\nRepublican political campaigns hrang ih hnaṭuan Steve Schmidt khallin “Kum 16 mi ka fanu le a rualpi pawl khallin tiket 100 luan an nei. America tleirawl pawl ih herhkual na tuar” tiin a sim.\nPu Trump lam cun Covid – 19, BLM cangvaihnak, Media pawl le a mah dodaltu ramkhel pawl an mawhpuh.\nK-pop fans le TikTok fans tamsawn cu tleirawl hlir an siih vun rong thleidannak duhlotu, san thar nunphung uartu an si ih vun rong thleidannak thinlung nei, Vun raang pawl lawng cawisang duhtu tiih ruat mi Pu Trump cu an ral tumpi a si ruangah hiti vekih cangvaihnak an nei mi a si.\nGeorge Floyd thihnak ihsin a pehzommi buainak khalah, Social media ih vun rong thleidan rim nam hashtag tamzet cu K-pop fans le TikTok fans pawl in BLM hashtag hmangin tihlo tumin cangvaihnak an nei ih an hlawhtling a si.\n← Thirleng hman Hmu Dah Lo Kan Khua BOMBA ah Motor zin hmun 3 in a thleng zo\nLaiva ihsin lakmi, Falam in-ti rim thaw lo, Naal khal a naal →\nPu Ziona ruak cu an Vui ngam hrih lo\nJune 14, 2021 Ni Hnem Sung 0\nVan par ah Zahmawh lem cuang dingin Vanzam mawng hrimtu thuhla zingzoinak nei\nNovember 17, 2020 November 17, 2020 Ni Hnem Sung 0\nVur kuang ih ret mi Kaikuang ah CoronaVirus an hmu


Australia Fang –Er ( Chin New Year ) - Chinland Today Media\nAustralia Fang –Er ( Chin New Year )\nOctober 12, 2009 12:07 pm·1 comment\nThang Khaw Lian – ALRA (sungtuan)\nAdelaide 3rd Oct 2009\nTu kum (2009) Chin New Year ( Fang-Er) cu lungawi ten kan hmang tlang theh a si.\nAdelaide um kan Falam mi Inn 21 ah mikhual kan zem aw. Melbourne ih sin mipum 88, Brisbane ih sin mipum 10 le Waga waga ih sin mi 2 in thleng thei ih kan lung a awi ngaingai. Brisbane ih Unau pawl ,1st oct 2009 zanlam nazi 5:00pm ah dam ten anrak tleng. Melbourne lam Unau pawl cu 2nd oct 2009 zing lam ah bus 2 in anrak thlengih a zan lam ah Bus 1 le private car thawn in rak tleng cio hai.\nHi mi kan Fang –Er puai pi hrangah Cawcang 1 le Vok 2 in kan sunlawih.\n2009 Lai Kumthar(fanger) Malaysia\nYangon ah CHIN KUM THAR [FANGER]\nUSA Chin New Year Festival zuk\nLeknak lam ( Sport )\n2nd oct 09 zanlam 2:00pm ah Volleyball zuam awnak kan thawk. Volleyball team 5 kan um, Adelaide ih sin A team le B team, Mealbourne ih sin A team le B team, Brisbane ih sin team khat an suak thei. A zan cu khawmnak kan neiih Rev. Tawk Kap in Pathian thuthangtha simnak in nei sak thei ih kan lung a awi zet.\n3rd Oct 09 zing lamah Soccer lehnak kan thawk ih sun hnuah Nu volleyball, Pa volleyball final, Hri caih awk nakah Nu le Nu, Pa le Pa , Nauhak pawl tin leh tlang nak kan neih hnuah Soccer Final an lek tlang.\nPa volleyball …. Adelaide Team A ( Frist) Khap 8 Bellrang tumpi (laksawng)\nSoccer (Bawhlung) ……Brisbane ( First )Khap 9 Bellrang tumpi (laksawng)\nNu Volleyball….Adelaide (First)\nHricaih pa………Melbourne (First)\nHricaih Nu……..Melbourne ( First)\nHricaih Nauhak…Melbourne (First)\nHi Mi Leknak bualrawn kapah, kan thalai pawl in, ei le in dingtete an zuar Leh nak hmuah hmuah cu zanlam nazi 4:30pm ah lungawi ten kan teh.\nHall lam programme\n3rd Oct 09 zanlam rawl kan ei teh hnuah hall lamah kan pan tlangih nazi 8:00pm ah kan thawk.\nMusic lam ah in rak tlawm ngai sak tu pawl cu, Melbourne ih sin, Siang Te, Cung Te, Hmung a, Sang Te le Tawng a, pawl an si. An par ah Lungawi nak tam pi kan nei.\n1. Hmaisabik ah Pastor David khaw Lian Zam ih thlacam nak in kan thawk.\n2. Rinsan mi Kan Falam Upa pawl, Hmailam State parah an kai ih, kan thalai pawl in tingtang le drum thawn in hruai. Salai Dar Lian Mang in mic thawn KAN LAI TLANG FING LE TLANG ti mi hla in hruaiih kan zaten, mipi pawl thawn ding in Kan laitlang sunlawih pek nak , hla cu kan sak tlang.\n3. Inn tek lam thu simnak ah Salai Mang Hlei Sawn in a hmang.\n4. Melbourne lam ih sin Pa Piang Lilian in thu sim nak a nei.\n5. Brisbane lam ih sin Pa Mang San Lal in thu sim nak a nei.\n6. Multicultural lam in Mrs.Gosia Skalban in thu sim nak a nei.\n7. Hope Adelaide(laimi AIDS lam bawmtu) ihsin Sister Patricia Pak Poy In thu simnak a nei.\n8. Laksawng pek nak can a si ih Volleyball ( first )Adelaide team Salai Mang Hlei Sawn In LakSawng a pek.\nSoccer(Bawhlung) (first) Brisbane Soccer team, Pa Vai Lian Sum In LakSawng pek nak A nei ih,\nlek thiambik ( best player ) Zuala in a ngah ih, Pa Piang Lilian in laksawng pek nak a nei.\n9. Kan Adelaide ah, Leitlun Fimnak lam ih degree a ngah tu, Pa Than Tur le Nu Thla Iang te ih Fa nu 2 nak Mai Iang Than Mawi ( Mawi Te ) cu , 2008 kum ah University of South Australia Phunsang tlawng ih sin Bachelor of Engineering ( Civil Engineering with Honour ) a ngah rungah ALRA (Adelaide Lai Rihli Association ) President Salai Mang Hlei Sawn in sunlawihnak Capi pek nak a nei.\n10. Melbourne lam ih sin sunlawih laksawng pek nak can an nei. Kan Falam Cailai lamah kan Falam tong zirhnak lam ih tan in laksak tu , Nu No Than Thluai, Nu Hlawn Nei Sung le Mai Cung Thluai an si ih Lailun Pawlkom Melbourne President Pa Piang Lilian in Laksawng peknak a nei. Cumi hnuah Nu No Than Thluai in Kan Falam Calai lam thawn pehpar aw in, Kan Lai tong a thupit zia le a tul zia, an tuan suak zo mi parah ziang tluk in kan nuahak pawl an thang so ih calai ( BOOK LET ) thuan thu tawi tete le Cartoon lem cuang in an suah thei zo, tin fawrhfial nak le phuansuah nak can a nei.\nLai Lam le Fashion Show ( Culture dance )\n11.Melbourne , Nauhak pawl hnen ih sin, Lamnak , Thalai pawl hnen ih sin Lai Ram a Mawi lam, Ceretlawh lam le Ral Lam pawl an lam ih Adelaide ih sin Ral Lam, Fang-Er lam, Sa aih Lam pawl thawn kan nuam tlang a si.\n12 Adelaide ih kan Unau ,Chin Christian Fellowship ih sin a mawi zet mi le tulai santhar lendan in Fashion show an show hnuah Melbourne Thalai pawl hnen ih sin Kan laithuam phun 8 thawn Fashion Show, show nak kan nei tlang a si.\nHla Sak Nak ( Concert )\n13. Van Kim, Dar Lian Mang , Mang Kuk, Zuala,Tin Kip, Pa Lal, A Hlu,Cungte, A Bor le Grace pawl hnen ih sin Hla mawi ngai nak kan nei.\n14. ALRA Secretary, Pa Thang Khaw Lian in, Fang –Er thu thawn pehpar aw in lung awi thu simnak a nei hnu ah, a Nu Thla Iang in Pthian hnen ah lungawi thu sim nak in neih sak ih zan nazi 11:30 pm ah tluang zet in kan bang a si.\nHi mi Fang –Er tuah suak thei ding in, Sum le pai in se seh, tha zang in si seh tan in lak pi tu, kan lai mi nan zate par ah rel cawk lo lungawi nak kan nei a si.\nHmailam can khal ah hi ti vek in lung rual zet le duhdaw aw zet in ke kar tlang uh sih……..\non August 21, 2015 at 3:03 am\nLai thuam nan va hruk lo em


“Leitlun Ah Min Maw Kun Ih Nupi Vek Nunau An Um Tuk Lo, Harsatnak Ramlak Khalah A Thlun Vivo” Tin Mipi In An Lawm – Meifar\nOctober 4, 2021 admin Myanmar 0\nMyanmar ramsung buainak ah lemcan thiam Min Maw Kun hi mipi in an uar zet, ram hrangih a zuamnak le a pekawknak cu an tarlang ringring. Asinan a phen ih um a nupi Thinzar Hlaing ih thuhla cu an tarlang tam tuk lo.\nKum 42 mi Min Maw Kun in a nupi le a fapa cu a tlannak ramlakah a ko ih an umtlang khawm. Ramlakah paa an hawl ṭheu ih kiangkap khuate lakah an va zuar, mipi bawmnak dil loin anmahten ke an karh rero lai ih a motor khal a zuar zo.\nTuiṭum ahcun mipi in a nupi hi an lawm zet, a pasal a duhdawt dan le harsatnak lak khal ava thlun vivo ruangah leitlun ah Min Maw Kun ih nupi vek hi hmuh ding an har tuk tin an fak rero.\n“Phun 10 a ong ih ramdang ah tlawngkai dingin an timlamaw rero, asinan ramdang feh aiin Min Maw Kun a duh sawn. Min Maw Kun in ramdang feh man loin a ru ih a thlun cih, cutin hringnun an hmangtlang. Ramsung buainak ah a pasal cu nasa zetin a cangvaih ruangah ralkap pawlin kai an tum ih ramlakah a tlan.\n‘Fanu neihsun ka si ih ramlakah ka um ve thei lo, kan inn le lo suahsan ka siang lo. Ziangtin sumpai kan nei ding, ziangtin kan fale pawl tlawng an kai thei ding tin kamkhat khal a ṭongsuak lo ih a pasal ih dung thlun vivo in ramlak ah a tlan ve. Hivek nunau cu leitlun ah hmuh ding an har tuk zo” tin an lawm rero.\nRalkap Pawl An Um Nawn Lo Ding Tin Khuami 3 Cu An Caw Rawl Pe Dingin An Va Tlung Ih An Lu An Kap Parh


Nikhat lawngah PDF 31 an thi ṭum Doawknak rapthlak | Falam Online Media\nNikhat lawngah PDF 31 an thi ṭum Doawknak rapthlak\nJuly 5, 2021 July 5, 2021 Ni Hnem Sung\t0 Comments\nNikhat sung lawngah Debayin (ဒီပဲယင်း) peng ah PDF le SAC ralhraang voi 3 rori an kapaw ih doawknak ah Phunsang tlawng kailai 6 telin mipi humtu PDF ralkap 31 an thi.\nSAC ralhraang lam ah hliamtuar tamzet le mithi 11 hrawng an um ve.\nJuly 2, zinglam nazi 7 hrawngah Sagaing ramṭhen, Debayin (ဒီပဲယင်း) peng, Satpyarkyin khua kiangah SAC ralhraang thazang 200 hrawng le meithal ṭhiṭha neilo PDF pawl an kapaw thok.\nZingpit ih an doaw thok dan hi boruak thlirtu pawl cun Dalan pawl ruangah a si tiah an rel.\nRaldonak ih telvetu PDF mino pakhat khalin Dalan pawl ih khihhmuhnak ruangah ralhraang pawl in an umnak hmun an thei suak mi siding a zum thu a rel ve.\nAmahcun “Khuasung ah ralhraang thazang tamzet an ra lut ih kan dinhmun kan thei ruangah hmun dang ah kan kian.”\n“Kan kian nak hmun kan thleng fang ah ralhraang pawl cun khawidanghman pial loin in ra pan cih. Dalan khihhmuhnak ruangah kan umnak an thei siding tiah kan ruat” a ti.\nZingpit in an kapaw ih ralhraang lam cun RPG le meithaltum dangdang hmangin nasaten an kap ih PDF pawl cun mahte tuah cawp hriamhrei ralthuam hmangin an humkhamaw.\nDoawknak cu minute 30 hrawng a awh ih cumi sungah ralhraang 4 an thi ih hliam tuar khal an um. PDF lam ah cu khuami 1 telin PDF 8 in hriam an tuar.\nSun Doawknak ah mithi an tam\nZianglam doawknak ih PDF hriamtuar ṭhenkhat tangtami runsuak dingin Sun nazi 12 hrawngah PDF in hmai an nor sal.\nRalhraang pawl cu zinglam doawknak hmun ah umhmun an rak khuar ih timlamnak nei ve in cerek tamzet khal an rak cah bet sal zo.\n“Zinglam doawknak ih hriam tuar kan ralkappi ṭhenkhat cu hruai remcang loin hrambur tivek ah kan thup ta. Cupawlcu ralhraang pawl in an rak hawl nasa ih hmun le hmun rori ah mi 6 hrawng an kap that.”\n“Sun nazi 12 hrawngah thazang neih sun suah in ralhraang pawl kan va do sal. Nan, tuahcawp meithal le ralram ih hmanmi meithal cu a thlauaw tuk. Kan nih lam ih meithal ṭhabik cu Lai meithal zuunphir lawng a si. Cukhalcu voikhat hmetpuak dingah caan reizet timlam ta a ṭul. Cuvek dinhmun kan si ruangah voihnih doawknak ah kan lam ah mithi an tam” tiah Raldonak ih telvetu PDF mino cu a ti.\nMeithal ralthuam hmanmi a thlauaw tikah PDF lam cu dung an siip sal ih ralhraang pawl ih kah thatmi an ralkappi miruak pawl khal an la man lo.\nJuly 3 ih miruak va sar saltu mipakhat cun “mino tamzet cu an Lu ah an kap ngah. Taksadang ih hriampu tla an um” a ti.\nDoawknak ih nunnak liam PDF mino ṭhenkhat\nHriamtuar cingin luatsuaktu PDF mino relmi\nSAC ralhraang pawl cun dungsiipsaltu PDF ralkap pawl dawi sal in voithumnak an kap. Kapawknak kiangkap hramlak khal an hruatfai thluh.\nHriamtuar tlan theilo kapthatmi khal an um nan ralhraang kut ihsin luatsuaktu khal an um ve.\nCupawl lakih telvetu kum 22 mi PDF mino pakhat cun “zinglam doawknak ah meithaltum hriam ka tuar. Tu ahcu cerek pawl kan phorh suak zo. Asinan, kan relh laifang a si tikah duhvekin kan tuamhlawm thei lo. Keimah rual in mipahnih khal an Ke ah hriam an tuar” a ti.\nAmahcu Math major thawn kumthumnak Phunsang Tlawngkailai a si ih hriam tuar a rual le pahnih cu phun 10 ong pekte an si.\n“Kan rampi hivek dinhmun ih um ringring ding ka siang lo. Curuangah kan hmalam ziin cu kan mah rori`n kan sial ṭul timi ruahnak thawn himi lamziin ka zawh hi a si” ti`n Phunsang Tlawngtapa cun a sim bet hrih ih “atufang kan ṭulbikmi cu meithal hi a si. Tutiangah Lai meithal lawng hman ding kan nei lai. An nih lam cun meithaltum hmangin tohmun in in kap men. In kap hnu ah hriam tuar tlan theilo pawl an hawl ih hmun le hmun rorin an kap that. Curuangah in bawm duh cun meithal in tawlrel sak zang uh” tiah NUG hnen ih bawmnak a beisei thu a rel cih.\nKhua 12 mipi cu Ralkian in hramlak ah an beu\nJuly 2 doawknak ah PDF lam mithi 30 luan an um tiah theih a si ih, Ralhraang pawl in doawknak a tawp hnu khalah khuasung ah meithal an kap ciamco ruangah Khua uksuh 3 (Khua 12) ih mipi pawl cu hramlak ah an beu.\nHramlak ih beutu khuami pakhat cun “July 2 zaan ah khan ralhraang pawl in hmunram an cek vivo ih meithal hmetpuak in mipi an ṭhih phah vivo ruangah khuami tamzet cu ruahsur lakah beunak hawl in Inn le Lo kan suah san. Mi an kai vivo ih upa nauhak tiloin harsatnak kan tong. Atu khalah ei-in ding ṭhiṭha kan nei lo” tiah Mizzima hnen ah a sim ih “Ei-in ding le Siivai bom kan ṭul” a ti.\n← Falam ah Covid mina pakhat in in cem san leh (July 5)\nFalam ah Covid 19 thawn pehpar in Daan thar an tuah →\nYangon : Chinmi umnak kiangkap ah Cawp le Cilh in Meithal puak awn a thang\nElection tuah ding thu meeting nak ding hrang hmin petu ramkhel party 50 luan um zo\nNovember 3, 2021 Ni Hnem Sung 0


Ralkap In Kaih An Tum Ruangah Mino 5 Cu Inn Par Ihsin An Dawt Ih An Thi, Mino Pakhat A Thih Hlante Ih A Cakuat – Meifar\nYangon, Botahtaung Township, 44 lamzin kap ih um inndot pakhat ah mino pawl umhmun an khuar. Dalan pawlin an rak theihthup ruangah ralkap hnenah an sim thei.\nAugust 10, 2021 sun ah ralkap tam zet cu meithal le ralthuam kengin an inn cu an va kulh thluh. Cutin, inn sungah an va lutchilh ih tlannak ding an nei nawn lo, ralkap kut ih thih aicun tin inndot sang zet par ihsin an dawp ih an sawh’aw na tuk ruangah mino 5 cu a hmun ah an thi.\nMithi lakah nunau pakhat a telve, inn par ihsin dawp ve lo mino 2 khal ralkap pawlin an kai. Mithi lakah tlangval Maung Kaung Min Thant a tel, a thih hlanah a rualpa thawn an biaaw ih an biakawknak ca cu a rualpa in a tlangthan.\nA rualpa in “Dalan pawl an tamtuk” ti a sim thei ih Maung Kaung Min Thant in “In kai asilen neh ding rorin run do uh” a ti.\nMaung Kaung Min Thant in “Thu ka ruat tam tuk, kaih ka tong ih ka thi asilen ka hrangah run do sinsin uh. Nan rualpa ih a duhmi rampi zalennak ngah dingin run do uh” a ti. Ram le miphun zalennak ngah dingih zuam rero tu mino 5 cu inndot par ihsin an dawp that ruangah mipi cu riahsia in an um.\nMyanmar Milar John Lwin In “Ka Thih Tikah Ka Ruak Tuamhlawmtu Ding An Um Lo, Facebook Parah Cun Thazang In Petu An Tam Zet Nan A Takram Ah An Um Lo” A Ti


Japan In 10-0 In Myanmar An Sop Neknek – Vapual Auaw\nJapan In 10-0 In Myanmar An Sop Neknek\nMay 28, 2021 vapual auaw Sport Thuthang 0\n2022 World Cup tel thei dingih zuamawknak hrang Japan le Myanmar cu ,May 28 ,zanlam nazi 4:50pm ah Japan ram ah bawhlung an sit ih caan a cem cu Japan in 10-0 in Myanmar an sop neknek. Myanmar player kim khal sehla Japan neh ding cu a harsa ding ti laiah Myanmar mithiam 10 hrawng cu ralkap uknak dokalh in an tel paih lo.\nPuai an thok hnu minute 8-nak ah Premier league club Liverpool player Minamino in Japan hrang goal hmaihruai a thun ih minute 22-nak ah Bremen player Osako in Japan hrang goal 2-nak a thun. Caan hrek tiang an lekmi ah Japan in goal 4 an thun thei ih Myanmar lamin goal an nei lo. Caan neta sawn an lek peh cu Japan in goal 6 an thun betih caan cem ah 10-0 in nehnak an co. Myanmar cun goal 1 hman an thun thei lo tlunah Japan khawl zawn ah vei 2 lawng an sit fuh thei. Cumi khal tihnung umlo tuk veve a si.\nJapan hrang Osako cun goal 4 thun in hattrick a tuah ih Minamino in goal 2 a thun. Culo cu Morita , Kamada le Itakura tipawl in goal 1 ciar an thun. Myanmar hrang Chinpa Salai David Htan cu puai thokin a lut hngal ih Suan Lam Mang cu minute 86 ah midang thlengin a lut ve. Laitlan Laldinmawia cu leknak caan a co ve lo. Myanmar cu June 11 Kyrgyzstan le june 15 ah Tajikistan team thawn lek hrih ding an si.\nMyanmar aiawh in Japan ih feh player lakah mi pakhat lawngin ralkap uknak dokalh in bualrawn sungah a kutzung pathum a thlir ih amah cu thelhbawh ih to kawlkil Pyay Lywin Aung a si.\nFate Pahnih Hmeihpi Cingin A Kut In Bible Vei 7 A Ngan Suak Thluh Ih A Thuanthu Rel\nPaing Takhon Thubuai Tuahsaktu Palik Bawi Cu Thu An Sut Thok Thlang Ding


Myanmar Ih Kum 90 Tlunlam Pawl in Penson Ngah Thok Ding - Chinland Today Media\nJune 14, 2017 5:43 am·0 comments\nKan ram, Myanmar ih kum 90 kim, tar upa pawl hrangah a cozah in bawmnak penson a pe thok ding. Hi a pek ding mi ah kum 90 kim lawng siloin, nunau thianghlim (siangbawi nunau pawl) le phungki pawl khal antel ding. Tui zarh tlawngkai ninga ni ihsin bawmnak pawl an pe thok ding.\nTar bawmnak penson ngah thei dingin, suah hminsinnak ca, innsang hminsinnak ca, ram mi si hminsinak ca pawl thawn dilnak tuah theih asi. Tarumnak um, kilkhawitu neinawnlo pawl hrangah, khawbawi ih theihpinak, kilkhawinak hmun ihsin ca le vantlang pawlkom ihsin theihpitnak ca lole Social Welfare Department Naypidaw ihsi capakhatkhat thawn dilnak tuah ding a si.\nMyanmar rampi acozah hin 2017-2018 hrang tar upa pawl bawmnak ding hrang MMK 420 million pek dingin an nemhget.\nTar pension diltu hi 31835 an um zo tiin Myanmar Times cun a tarlang. Tar Pension ngahtu pawl cun thlatin MMK 10000 an ngah ding. Hi bawmnak pek ding mi hi April thla lam ihsi rak thok rero zo mi asi nan June thla lawngah a ngahtu pawl cu a veikhatnak hrang bawmnak peisa peksuah a si dingih April thla ihsin June tiangih angah ding mi pawl khal an komtel thluh ding.#


Covid-19 thawn pehpar in thusuahnak tuah theh hnu hmaisabik nak ah Sistine chapel ah Pope Francis in nauhak pawl Baptism peknak nei. (January 09, 2022) | Radio Veritas Asia\nCovid-19 thawn pehpar in thusuahnak tuah theh hnu hmaisabik nak ah Sistine chapel ah Pope Francis in nauhak pawl Baptism peknak nei. (January 09, 2022)\nCovid-19 thawn pehpar in thusuahnak tuah theh hnu hmaisabik nak ah Sistine chapel ah Pope Francis in nauhak pawl Baptism peknak nei.\nPope pawl ih Biakinn ti khal ih mi theih tam zet mi Sistine Chapel sungah covid-19 pulhnat suannak kham thei dingah thuthan rak suah caan ihsin thokin ziang vek caanserh hman rak tuah lo mi Biakinn ah Pope Francis in kan dung baite Bawi Jesuh Baptism a rak lak ni, Zarhpi ni ah nauhak (16) hmaisabiknak Baptism a rak pek. Cu pawl sungin mipa 7 le nunau 9 pawl an si. Baptism peknak caanserh sungah Pope in thuthangtha tawite a rak sim.\n“Nauhak pawl Baptism laknak cu an mai Pathian ih fate sinak laknak a si. Nu le pa pawl, lukaitu nu le pa pawl khal in nauhak pawl ih hminsinnak hlo lo dingah humhim a tul. Hi mi cu nauhak pawl thawn pehpar in nu le pa pawl le lukaitu nu le pa pawl ih nunram tuanvo a si. Nitin ih langter a tul. An rak lak mi Bawi Jesuih tleunak cu nitin ten tleu ter a tul” tiah a rak sim.\nPope Francis in 2020, February 12 ah khal mipa (17), nunau 15, an zaten 32 Baptism a rak pek. Cui hnu ah March 11 ah leitlunhuap harhdamnak pawlkom in covid nathrik ruangah ziangvek thuhla khal siseh mipi khawmawknak pawl tuah lo dingah thusuah a si. Curuangah cui caan ihsin thok in 2020, March 11 in 2021 sungih a suak mi nauhak pawl cu Sistine Chapel ah Baptism pe thei nawn lo in pehtlaihnak nei mi an mai Parish lawngah Parish Puithiam pawl thawn Baptism an rak lak.\nPope in 2020 ah tu vek Zarhpi ni ah Cardinal Konrad Krajewski, Arhbishop Fernando Vergez Alzaga pawl thawn ‘Last Judgent’ (netabik thuthennak) tiih hmin pek mi an rak tuah. Kumdang ah khal Sistine Chapel ah Missa Sumnak an rak tuah theu. Asinan, tui kum ahcun Missa sumnak ah kohhran mipi pawl thawn raithawinak an rak tuah. Missa sumnak a thok in a cem tiang nauhak pawl ih tah aw pawl le choir aw pawl theih a si.\nA hlan kumdang pawl ah Pope in Baptism pe dingah an fate pawl thawn Biakinn a fehtu nu le pa pawl hnenah Biakthawinak sungah nauhak pawl an tah khal le thinphang lo dingah a rak sim. Ziangah tile hi Biakthawinak caanserh cu malte a rei deuh. Dai te’i um tul mi nauhak pawl lawng umnak ding hmun le pawlkom cu a danglam tuk ding.\nTui ni cu an mai puai ni a si. An mah pawl thawsa lo dingah ralring uh. Remcang ten um ter uh. An ril a rawn khal le Pathian hmai ah dai ten rawl pe uh; a poi lo. An tah khal le tap ter men uh. Ziangah tile an mah in community spirit thinlung an neih thu an langter.\n‘Band spirit’ pawlkom vek a si. An tuah tlang theu. A thupi mi cu mi pakhat khat in a thok sak ding lawng a tul. Zalen zetin um hai seh. Rilrawng ter hlah uh. Bawi Jesuh Baptism a lak ni Baptism a rak lak nak hniglhlonak a si. Catholic Pawlpi ih thuzirhnak ca uk (CCC) ah tarlang mi cu Baptism cu nunram ah suahnak (saangkaa) a si. A dang Sacramentu pawl la dingah saangkapi a si tiah a simfiang.\nPope St. John Paul II in cui ni ah Sistine Chapel ah nauhak pawl Baptism peknak caanserh cu 1981, January 11 ah a rak tuah thok. Cui caanserh cu a thok lam ah cun Sistine Chapel ah an rak tuah hrih lo. Pope um nak inn tlunta khaan chapel ah an rak tuah thok ih 1983 ihsin Sistine Chapel ah an rak thawn.\nHi caanserh ih a thok lam ah nauhak tinkim in Baptism pek a rak si lo. Vatican ralkap pawl tiih mi theih tam zet mi Swiss Guard pawl ih fate pawl lawng Baptism pek an rak si. Cui sin Vatican ih riantuantu pawl ih fate pawl tla an telh vivo.\nHi Biakinn ah Baptism la tu ding nauhak pawl cu kumkhat kim lo mi pawl lawng lak an on. Nu le pa pawl cu Biakinn ah kutsihnak Sacramentu tha ten a lak tu innsang pawl si a tul. Nauhak pawl Baptism lak nak ding Sistine Chapel ah nu le pa pawl, unau pawl, lukaitu nu le pa pawl rehearsal tuah a tul.\nCui caanserh vek ah nauhak pawl hrangah hnipuan thleng aw thei dingah caanserh tuahnak kiangte ah Vatican in khaan a tuah sak tiah an sim. Hi thuthang cu CNA thuthang ih kan ngah mi a si.


A Pu Tei Innsang Rawleinak Kiangah A To Ve Nan Rawlei An Siang Lo – Meifar\nHnenum pakhat cu a pu tei innsang in an vahsuahnak ah an hruai, restaurant cangkang zet ah rawl an ei ih an kiangih to an hnenum cu rawlei an siang lo. An cabuai parah rawlei an siang ve lo ih rilrawng zetin an rawlei lai cu a zoh ringring.\nAn kiangih rawlei Cey Budomo timi nu in arak hmu ih a lainat tuk ruangah a zuk thup. Cutin online parah a tarlang ih mipi thinlung a kekkuai ter zet.\nCey Budomo in “Pitar in an hnenum cu a ko ih a rawlei ding cu plastic bag in a tuamsak hnuah a hmaiah a ret, an tabuai parah rawlei an siang ve lo. An kiangih rawlei an siang lo asilen restaurant ih hruai ding an si lo. Hnenum khal minung thotho an si” tin a tarlang.\nHimi zuk cu a rei zet zo nan tulai ah a tharsal. Minung zaten Pathian ih sersiammi kan si. Milian le farah khal kan danglam cuang lo, zovek kan va si khallen minung vek ih pehtlaihaw ringring ding kan si. Pathian in mibawmtu, mi ṭanpitu dingah A lo sersiam ti kha thei ringring aw.


Kristian Thuthang Archives - Page 42 of 43 - Chinland Today Media\nCaleb L Ci Luai Aleppo, Damascus : Syria ramsung ih khawpi pakhat asi ve mi, Aleppo ih um Christian pawl cun, misual pawl ih kahnak le tibuainak ruangah ei in ding tlasam in an um ih, nitin deuhthaw in thihnak an tuar thu cu Bos New Life thuthang cun a tarlang. Baptist Kawhhran sungtel pakhat Majd Ajji cun BNS hnen […]\nby CT Media ·\tDecember 16, 2012 ·\nNigeria Christian Pawl In Thlacamsak Ngennak Ngan\nCaleb L Ci Luai CBN News : Tuihlan kum 2 sung ah, Christmas Ni ah Nigeria misual pawl cun Christian pawl an thah ringring ruangah, tuikum cu tluang, dam le thihnak umlo te ih Christmas hmansuah asi theinak dingah leitlun pumpi in thlacamnak ih bom ding in ca an ngan. 2012 sung ah, Associated Press ih lakkhawm dan vek asi […]\nCaleb L Ci Luai Cairo, Egypt : Egypt ram, Cairo ih thurelnak zung cun, online ihsin Muslim zirhnak relsetu ti ih an puhmi, Christian tlangval Alber Sabar kum 27 mi cu kum 3 sung thawntla ding in a tlunthu relsak asi. Kan dung thla ah khan, muslim prophet nautatnak film ih teltu ti ih puh mi Christian 8 pawl tla […]\nCaleb L Ci Luai Hanoi, Vietnam : Vietnam ramsung ih Hmong timi cithlah pawl lak ihsin mi 4 pawl cu, cozah dodaltu ti in Vietnam cozah cun kum 3-7 thawngtla ding in an thu a thensak hai. Vietnam ramsung ih Hmong cithlah pawl hi an zate deuhthawn in Christian biaknak ih umtu an si ih, cumi ruangah cozah lam ihsin […]\nKhrihtiannak pawl tlawng ih zirhhi thilfiangtuklomi zirhnak a si tiin English tlawng zirhtu pawl cun an ti. ‘Hi mi kan zirhnak in ruahnak lam ih ṭhansohnak a ti caklo sawn thei a si’ ti khal cun Dr Nigel Fancourt, Oxford University ih hnaṭuan cun a sim. Amahlawngte mipi ruahnak an laknak ahcun Oxford University ih tlawng ih Khrihtiannak zirh hi […]\nby CT Media ·\tNovember 27, 2012 ·\nEinstein In Pathian Thu Ih A Cakuat Zuar\nEinstein a thih hlan te 1954 ih a kut ih a nganmi Pathian hnen ih cakuat tiih Eric Gutkind hnenih a kuat mi cu online thilzuarnak eBay ah US($2.9 million) in an zuar. Hi cakuat ah Einstein in sakhuanak a hmuhdan a ngan ih, “Bible hi zahumzetmi thuhla khawlkhawmmi a siih hlanlai thuanthu hmaisabik pawl ih thuanthu roling le zingzoingaingai […]\nby CT Media ·\tOctober 8, 2012 ·\nAizawl: Mizoram ih kawhhran tumbik Presbyterian pawlin biakinn ih nunau bawngbisau hruk le taksa langthei thuamhnaw hruk an sianlo thu an thehdarh. Bawngbisau, angki pate- taksa lang thei le pawhte lang thei thuamhnaw hrimhrim hruk sian a si lo tiah Mizoram, Presbyterian Kawhhran rorel sangbik sangtu Synod Executive Committee pawl cun an relcat. Cuvek thotho in mipa pawl khalin buut […]\nby CT Media ·\tApril 11, 2012 ·\nThuthanglettu : Joel Lal Cung Mang (Compass Direct News) Khristmas puai caan ah Kawlram raalkap pawl in Biakinn an siatsuah lawng silo, ram sungmi Khristian pakhat an that. Himi thu thawn pehpar aw-in Kachin le Kawl raalkap karlak ih doawknak / kapawknak hi tawp dingin President Thein Sein in a sim nan an cawl duh cuanglo. Khristmas ni ah khan […]\nby CT Media ·\tJanuary 16, 2012 ·\nIndia Ram Karnataka Ah Khristian Pawl Buainak Tong Lala\nThuthanglettu : Joel Lal Cung Mang Persecution.org Hindu biaknak hruaitu hrekkhat pawl cun funghreu, nam, thir fung le hriamhrei a phunphun hmangin Karnataka (Bangalore kiangte ih ummi) ih Khristian Anekal ih inn cu an nam ciamco. Hih Hindu misual pawl in Khristian pawl hi biaknak diklo ih mihruaitu / biaknak thleng dingih mi a sawmtu an si ti’n an sim. […]\nThuthanglettu : Joel Lal Cung Mang Worthy News Somali Khristian nunau pakhat cu Islam biaknak ihsin Khristian biknak ih a luh ruangah mipi tamzet hmaiah Somila raalkap (Islam raalkap) pawl in an thawi. Kum 28 lawng a simi Khristian nunau Sofia Osman cu Janale khawpi ih ummi a si ih, tu vekih a biaknak a thleng ruangah Islam pawl in […]


Falam Electric Meihri Zam Mi Niam Ruangah Hliamawknak Thlen - Chinland Today Media\nFalam Electric Meihri Zam Mi Niam Ruangah Hliamawknak Thlen\nDecember 3, 2012 11:23 am·0 comments\nFalam khuapi Zato inn rawlsuannak buuk kiangih Meihri Zam mi 11 KVA (11000 w) meihripi a niam tuk ruangah mi pakhat in tuahmawhnak a tong. Tuahmawh aw tongtu hi zato innpi ah zohcih a siih nunnak hrangih ṭihnung emem tiangin a hliam aw lo tiin thu kan dong.\nTuahmawh tuartu hi, hi tawk kiangah phone hri dir ih um a si. Hi meihri zam mi a niam tuk ruangah hitiih thilcang mi a si. Phone hri pawl zam dingih tlun ih a zam zawngah hi meihri zam in a kut a zuk cih.\nA kut pawl an kang ih a ke lam le a angki dunglam khal malte a kang tiin thuthang kan dawng. A kiangkap ih hmufiangtu hin, a ke dam bun mi a ṭha ih cule a van ṭhat ruangah a dam mi asi tiin Chinland Today hnenah a sim. Hi meihri zam hi meisa ṭuanvo neitu pawl in an khaisang cih.


Mithi in minung a neh ni: Pu Nothankap - The Chin TImes\nA thaizing khua a van ṭhat hlan, ar vei hnih khuang hrawngah Rom ralkap cu Masada tlang parah khawthim senden in hung kai an tum. Judah pawlih rak phih mi sangka khal a awngaw viahviah. Cuiti’n lilawn dawnin an kaiih awlte’n tlang tlun an hung thleng. Sangka an luh vete’n Judahpawl cun fei le nam thawn an thei tawkin an rak do an zum nan, rak dolettu an um hrih lo.\nA tlang rawn an hung thlen hnu khalah anmah rak dotu ding milai pakhat hman hmuh mi an nei loih an mang a bang. Asinan Rom ralkappawl cu an hna a ngam taktak hrih cuang lo. A thupte’n hmun khatkhatin Judahpawl cun an rak bawh a si ding ti’n an ruat. Hmanseh milai cu sim lo cucip le kharbawk thawmvang hman an thei cuang lo.\nKhawfing a cat. Khua a vang vivo. Rom ralkap cu a rawn laifang an hung thleng. An rak ruah dan hnak hmanin a hmun cu a rak nuam, a kauh khal a kau diahdiah. Nisuahnak sak lamah a tlar a tlarih dawl mi pindan vek inn an hi hmu. An keh lamah Judah pawlih an sak ta mi Sinakok (biakinn) cu ṭhing riamrite’n a rak um. Cui kiang naihnawnah Herod siangpahrang ih nusunpawl takkhawlhnak le an taksa nonal dingih tikhu thawi an uamawknak lung-inn cu mawi le hngetkhoh zetin a ding. An feh vivoih nisuahnak lamih um tlangzim rawn luhnak kawtka pakhat deuh cu an va thleng. Cui sangkapi cu a sung lamin awn theih rual loin lungpheng hlaipi thawn an kharpit ti an va hmu.\nAsinan Rom ralkap cun kaih le thah an tum bik mi minung pakhat hman hmuh mi an nei cuang lo. Dimtei’ milai ṭong awn le au thawm khal theih mi an nei lo. A daih in a dai khepkhep. An mangbang ah relh theinak ding inn sung le kawmker tiangin an bih thluh. Thawmvang theih mi an nei cuang lo.\nA netnakah a rawn kil khat an va thlengih a tlar a tlarih mithi ruak um khawm cu an va hmu. Cui hnu lawngah Rom ralkap cun thil um dan an thei fiang. Diriam fahranin an nam sau thawi dawh that an rak tum mi milai pakhat hman an rak um nawn lo.\nNi tam le zan tam an taksa hiarnak riamtertu dingih nawmcenpi an rak tum mi fala le nunau pakhat hman nungin hmuh mi an nei lo. Suk le so ih caw rual men bangih sawr le fial ding sâl khal pakhat hman kaih ding an hmu lo. An hmaiah uangaw le puarthau zetih dingin, “kan lo neh” tiih cil an phui rero thei ding mi pacang nungdam khal pakhat hman an hmu lo.\nCuti’n ti ngaihnak thei loin an hotu bik ralbawi Flavius cu a a beidawng le thinling tukah a nam sau vanah a thlir ih ringpi’n a au ruangro.


Kristian Thuthang Archives - Page 43 of 43 - Chinland Today Media\nNigeria Raalkap Pawl In Biakinn Sungah Mi Paruk Kap That Joel Lal Cung Mang (Christian persecution): Nigeria ram ih Islam raalkap pawl cun Tlawngkai ni li (Jan. 5) ah khan Khristian paruk cu an kap that ih, minung 10 lenglo in nasa tukih tuahmawhnak an tuar. Pastor Johnson Jauru cun hi ti’n a sim, ‘hi vekih ih an thih-nak hmun […]\nHindu Raalkap pawl In Khristian Pawl Hmuhsuam Ringring\nHindu Raalkap pawl In Khristian Pawl Hmuhsuam Ringring Joel Lal Cung Mang (ChristianNews) : Karnataka ih Khristian pawl cu Hindu raalkap pawl in an hmuhsuam ih kut an thlaknak ruangah Khristian tam tak cu (nunau le nauhak telin) hliamhma nasa zet an pu. Khristian pawl cu Christmas an hman lai caan ah Hindu raalkapmisual 20 lenglo pawl cun Khristian pawl […]\nLettu : Joel Lal Cung Mang (Compass Direct News) Khristian nunau pakhat cu diklo zetih thilruk (theft) puh a ton ruangah thawnginn sungah thlak a si ih, Palik le ttuanvo neitu pawl in a sualnak an hmuh lo ruangah an luatter sal. Salma Emmanuel (kum 30) hi Dec. 8,2011 ah thawnginn ihsin a luat. Thawnginn an um laiah amah le […]\n(Worthy News) Shahla Rahmati cu December ni 20 ah thawnginn sung ihsin a suak sal zo(thawnginn ni thla siar daan ahcun ni 287 a rei) . Iran ram sungih Khristian cangvaihnak ruangah Shahla cu March 9,2011 ah kaih a si. Thla nga sung thawinn sungih khum a si hnu ah su le si tama (drug a ddicts) pawl hnenah inn […]\nBDC | January 8 NLD Part cun register an tuah theh felfai ngaingai a si ah cun an party tuaitharnak an nei ding i cu’i tuaitharnak an neih ding mi ah Central Excutive Committee (CEC) a um nawn lo ding thu le NLD cu normal(punghman) tak ih din a si ding thu NLD hruaitu pakhat U Tin Oo cun a […]


Sinon Loresca In Myanmar Bawmnak Hrang Sumpai A Khong Ding – Meifar\nSinon Loresca In Myanmar Bawmnak Hrang Sumpai A Khong Ding\nJuly 12, 2021 admin Leitlun 0\nKum 32 mi Sinon Loresca cu Myanmar ramsung ah caan reipi arak um zo ih miharsa pawl a bawm ṭheu. Zuknung a cang ih model hminthang zet khal a si, amah hi Philippines mi a si. Ralkap in thuneihnak an lak hnu ihsin UK, London khawpi ah aum.\nA umnak hmun ihsin Myanmar ram hrang nasa zetin a cangvai ih ralkap cozah duhlonak khal a langter, tu’ah Covid-19 in Myanmar ramsung a nuaisal ruangah Sinon Loresca in Myanmar mipi pawl bawm dingin a tawlrel rero lai.\nSinon Loresca in “Ka duhdawtmi Myanmar mipi pawl, Myanmar ramsung ah Covid-19 thlisia a veithumnak a hrangsal ti ka rak thei.\nCuruangah leitlun huap ih um ka mipi pawl hnenah bawmnak ka rak dil ding, ka ngahmi sumpai cu Myanmar ram ih oxygen ṭul pawl hnenah ka hlu thluh ding. Myanmar mipi pawl rak tang hramhram uh law, nan hnenah keimah le leitlun mipi pawl kan um lai.\nNangmah thawn harsatnak phunkim kan dotlang vivo ding” a ti. Cun, Myanmar ramsung ih oxygen bur zuar pawl khal a man ti khung ciamco hlah uh. Pangaiten zuar hram uh, minung nunnak runsuah tum sawn uh law” tin a tarlang.\nThailand Ih Hnaṭuan Kawlram Mi 1,180 In Covid-19 An Ngah, Inn Luah Man, Ei Le In Ah Buainak An Tong\nRalkap In Stay at Home An Phuang Ih Vahsuah Theinak Card An Zuar


A Fanu Ngai Tuk Ih Inn Tlung Duak Cu Ralkap Simtu An Um Ruangah An Kai Ngah – Vapual Auaw\nMyanmar hlasakthiam pakhat Aye Thin Cho Swe cu ralkap uknak duh loin dokalhtu pakhat a si ruangah ralkap cun pukmah 505 hmangin thubuai an rak tuah sak ih kai dingin thu an suahnak a rei zo. Cuvek ruangah hlasakthiam Aye Thin Cho Swe cu ralkap lakin him dingah inn suahsan cun a rak tlan ve.\nAsinan, inn ih a tansanmi a fanu ngai tuk cu kan dung zarh ah inn a tlung duak cu may 23, zan nazi 7:30pm hrawngah an umnak Yangon Hlaing 12 veng Shwe Parami ah ralkap cun an kai ngah. Hlasakthiam Aye Thin Cho Swe cu zarh khat hrawng inn ah a fanu thawn an umtlang zo ih inn ah a um timi cu theitu an um tikah ralkap hnenah thuthup an sim ih cutin an kaih ngahmi a si.\nRalkap in kai dingin thu an suah hnuah tlan ih relh rero zo nan, inn ih tlungsal ruangah kaihmi an um hnuaihni zo. Cuvekin lemcangthiam Paing Takhon khal ralkap in an rak kai zo. Cuvek ruangah kai dingin thusuah zo mi milar zokhal kan tlan ih kan relh zo a si ahcun inn lamah tlung hnuaihni loin relh khiokhi men uhsi tiah milar Pencolo cun mizan thotho ah sawmnak a neih phah ve.\nMilar Pencilo cun “Ralkap in kai dingin thu an suah zo mi cu zokhal inn ah tlungsal ding kan silo. Cuvek ruangah hlasakthiam Aye Thin Cho Swe khal ralkap in an kai phah. Inn ah zarh khat fang lawng a um man tiah ka thei ih a fanu ngai tuk ruangah tlung duak cu a si. Kai dingin thusuah zo mi cu in kaih theilonak dingah um ding kan si. Nauhak kan nei ih kan ngai tuk ruangah um thei lo ding asile hruai mai ding. Kan boruak hi a setuk nan, kan pomthiam cu a tul. Keikhal kai dingin thu an suah tikah ka relh ih thla 1 liam hnuah inn tlung duak dingin ka rak um dah. Naute nu ka si vekin ka theihthiampi tuk nan, tui kan dinhmun cu nunnak thap in thuruah le thucawhcahnak neih caan a si ruangah fikhur a tul tuk. In phulotu hnenah pekawk lo ding tlunah lenglam khalin ralkap cu a theih dandan in kan dopeh thei a si,” tiah a ti.


PSYCHOLOGIAL EFFECT - Chinland Today Media\nApril 7, 2010 9:40 am·1 comment\nKanmah vek khuahlan phunthum ong lo hrangih ‘mirang ca vun hman cu’ tiah sim duhtu cu an umko ding nan, ka theihmi cafang hi cu ka fiangin ka theiaw nan, cathiam le phunsang kai pawlin ka hnakin ngan dan ding le theih ol sawn cu an thei theh tuk ko ding. Khimi thupi ih ka vun hmannak khal, ‘Minung kan nauhak lai simaw, ruahnak kau sawn nei dingih kan kum a hung cut hlan ih kan ruahnak hmangih lamzin kan rak zawh dah theu mi kha, tui kan upat hnu khal ahhin, ka cing keng lai maw’ ti ka sim duhnak san a si.\nKan nauhak lai ahcun, thim khi kan rak tih, a san cu kan nu le pa lole kanmah in kilkhawitu deuh khin, thim ih kan um ahcun, muthla vek hmu dingih in rak hrin theu ruangah a siih, cuisin… kan ihtthah duhlo a sile, ‘Mumang in a lo keu ding tvp’. Pawl hmangin in rak hringih, cucu kan hrangah tihnung za vek ah a rung cangih, hrekkhat cun an tlangval hnu khalah, zanih mitthi an um len, khualkhua lam ih zualko tu si tiang in an rak phan phah theu.\nCuvek thotho in, ka hnatuannak lam a si khalah, ka nauhak deuh laiah, “Na lamzin zawhte in a lo kan len, na cil vei thum tal na phui ta lo ahcun na tluang lo ding”, tiih ka rualpi pawl in ruahmi cu, tuini tiangin ka hmang lan ta lai (Atthlak zet a si ko). Cun, mi hrekkhat cun, “Na kut vorhlam a thak ahcun, tangka na ngah ding” ti vek khal a um ih, “Na mangin Ek simaw na hmuh ahcun tangka na ngah ding” ti vek pawl tampi a um. Hi mi pawl hi minung ih zeldin cawp mi (Psychological effect ka vun ti men ding), ihsin ra suak mi an si. Mifim hmaisa pawl cun, hiti khalin an rak sim, “Minung hin a duh ngaingai ahcun, a hmailam ih ra thleng ding mi cu, a taksa ah theihtheinak a nei a si” an rak ti theu. Cumi khal cun, minung zeldin cawp mi thotho a si.\nLotterry hluarnak hmun ih um pawl cun, mang hi an thupit zet nan, Africa ram khawteberek ih um pawl cun, cucu ziangah an siar fawn lo. Minung hin kan umnak ih zir in ruahnak simaw, zeldinnak si maw kan neiih, a hmangthiam hrang ahcun zapi thatnak a si rualrualin, a hmangthiam lo hrang ahcun siatnak lamzin nai bik a si thei. Kan ruahnak kan kawm ih, kan nauhak lai ihsin kan rak theihmi thu in in thunun sung ahcun, thansohnak lamzin zawh a har zet ding.\nNu pakhat cun, “Kei cu mizan ka mang a tha lo, cun zing ihsin ka thawh khal a nuam lo” tiah a rak sim tikah, a hrang ahcun cui a ruahnak cun a sunvu um a ti nuam lo ih, a hnatuan khal nuam a ti thei lo ding. Cumi cu a hrangih pawi zet mi a si. Hi ruahnak sia/tha lo hin, minung taksa par tiangah harsatnak mi a pe thei ih, cui mi cun, mi banglonak tiang in mi a suah thei ti kan theih a tha.\nHmansehla, a nuam lam zawng ih kan thlir ahcun a rem cang thotho. Ka nu hnisiamsi ih zing ka thawh ih, I biak ahcun, ka sunvu um a nuam ihm, ka hnatuan khal tluang dingah ka neihaw thei. Hmansehla, zing ka thawh tikih I biak lo tikah, ka hnatuan tluang lo dign ah ka neihaw ih, cumi cun tuan huamlonak ah I thlen tahrat in, ka hlawh ding zat hlawh lo ih ka um can khal a tam.\nCuruangah, ziang kan tuah khalah, kan nitin nun hrangih thupi tuan tu kan si theiaw ih, kan ruahnak menmen hmangih um lo in, kan ruahnak cu ruahnak ah, kan tuahtuannak cu tuahtuannak ah si hram she tiih ka duh ruangih, hi thu hi ngan ka si. Kan nitin nunah, Psychological Effect ruangih kan zumnak, kan tuannak, kan nundan tiang parih thu kan neih ter lo hi kan thansohnak ding hram a si ti thei ih kan um hi ka duh mi a si.\nI RAK RUAH DAH… KA RUALNU IN\nAn Ti Hlehle Tuk Timen Hlah!!\nFalam Peng ih Buddhist Dinhmun\nFALA IH MAWINAK\nChin Idol- Danny says:\non April 7, 2010 at 2:01 pm\nNa canganmi cu, a va sunglawi thei ve aw..\nTu hnak ih tam snsin siartu kan bet vivo thei nak dingin, Laimi in kan tul tuk..\nKan sambau nak tla a fiang lawlaw si ko!\nHivek ca tha tha na rawn ngan theu ih keimah bulpak khal in ka lungawi zet!\nKhin Wint War Laksawng Ngahmi Myanmar Ah Peknak An Ra Nei Ding\nKa Thlawh Ding Mi\nCJ Hrang Hmung Interview\nHlah Enzali Tint In Explore Quest Winner Le Adang Laksawng 5 Ngah\nObama In Tlangsuak Palai Upa Pawl Tong